Путин давлатнинг офшор компаниялардан харид қилишини тақиқлаб қўйди\n00:53 / 14.07.2015\nРоссия президенти Владимир Путин офшор компанияларидан давлат харидларини амалга оширишни тақиқлаш ҳақидаги қонунни имзолади. Ҳужжат ҳуқуқий ахборот порталида чоп этилган.\nДавлат харидларини амалга ошириш учун тендерларда қатнашувчи даъвогарлар харидларни амалга ошириш комиссияси томонидан текширилади. Агар комиссия компания офшор ҳудудларга тегишли эканлигини аниқласа, бу компаниянинг тендерда иштирок этиш учун аризаси рад этилади.\nҲужжатга берилган изоҳда бу қонун лойиҳаси маҳаллий ишлаб чиқарувчиларни қўллаб-қувватлаш ва импорт ўрнини босиш учун қўшимча рағбатларни яратиш ҳамда Россия иқтисодиётини офшорсизлаштиришга қаратилганлиги айтилган.\nҚонун лойиҳаси билан давлат харидини бир етказиб берувчи орқали амалга ошириш зарурлиги белгилаб қўйилган. Бундай чекловлар таълим муассасалари ва кутубхоналарга нисбатан киритилмоқда. Гап хорижий маълумотлар ва манбаларга йўллаш ҳуқуқини сотиб олиш ҳақида кетмоқда\nАввалроқ собиқ молия вазири Алексей Кудрин офшорсизлаштириш ҳақидаги қонун иқтисодий ўсишга ёрдам бермай, фақатгина текширувлар сонини кўпайтириши ҳақидаги фикрни билдирган эди.


"ЯХШИ АСАР" БИЛАН "ЁМОН АСАР"НИНГ ФАРҚИГА БОРОЛМАЙ ҚОЛДИК\n"Ўзинг кўрган воқеаларни-ку бир амаллаб (енгил) ёзасан. Аммо кўрмаган воқеаларни кўрган (кўринган) ҳолига келтиргунча ўлиб бўласан", деган эди буюк адибларимиздан бири Шукур Холмирзаев. Шуниси аниқки, бу ижодкор қаламига мансуб қай мавзудаги воқеа бўлсин, худди кўз олдингизда рўй бераётгандай, сиз ҳам шу воқеалар аро юргандай туюлаверади. Бу - ёзувчи учун катта ҳодиса.\nБугун кўп ёш қаламкашларга, хусусан, журналистлик даъво қилаётганларга етишмаётган жиҳат шу аслида: кўрган нарсасини ҳам кўнгилдагидай тасвирлаб беролмайди, сўзлар шу қадар кўп исроф этиладики, кераклисини ўзингиз ажратиб олмасангиз, муаллифдан айтарли умид йўқ: йўлда кўринган неки, кимки бор, мавзуга алоқадорми, йўқми, бетўхтов сўйлаб, вайсаб кетаверади, уларга қўшилиб муаллифнинг алжирашидан асл воқеа ҳам бир чеккада мунғайиб қолади...\nЗўр ёзишни хоҳлаган ижодкор, у ёзувчи, шоир ёхуд журналист бўладими, Шукур Холмирзаевни ўқиса, кўп нарса ютади, ўрганади, энг муҳими, услубга эга бўлиш ҳаракатини қилади. Бинобарин, қуйида бутун умрини адабиётга, ижодга бағишлаган ёзувчининг ижод ва ҳаёт ҳақидаги айрим мулоҳазаларини ҳукмингизга ҳавола этаяпмизки, улар катта ижодкор асарлари мутолааси сари рағбат бўлишидан умидимиз бор.\nЁзувчи кундалиги математикнинг формулалар дафтарига ўхшайди.\nАдабиёт - ҳасратдан бошқа нарса эмас. Фақат ёзувчининг оддий одамдан фарқи - оддий одам ўз дардидан ҳасрат қилса, ёзувчи бировлар дардидан ҳасрат қилади.\nВақти келганда, ижодкорни бир оғиз илиқ сўз билан сийлаб қўйиш ҳам унинг ҳаётини ўзгартириб юбориши мумкин. Бироқ пишмаган мевани уриб туширадиган "мерган"дек мукофотга интилиш, ҳай-ҳай, уят! Тамагирликдан бошқа нарса эмас.\nХудбин одамнию худбинликни кечирмаслик керак. Инсон қусурларининг жамиси шунда.\nИжодкорга моддий манфаат бўлмаса бекор. Мен сизга бир мисол айтаман. Бир куни нашриётдан Эркин Маликов телефон қилди. Янги авлод тарбияси учун миллий ўйинлар ҳам катта аҳамиятга эга. Сизнинг бир қатор ҳикояларингизда миллий ўйинларимиз моҳияти очиб берилган. Шуларни жамлаб берсангиз, биз шуни китоб қилиб чиқарамиз, деди. Бу гап менга маъқул бўлди. Мен бир тўплам қилиб, олиб бордим. Эркин қўлёзмамни кўриб чиқиб, машинкалатиб келсангиз, деди. Менда бундай имконият йўқ, агар ўзларингда машинисткалар бўлса, кўчириб беришсин, пулини бераман, дедим. "Хўп" деб қўлёзмамни кўтариб чиқиб кетди-да бироздан сўнг қайтиб келиб, тўққиз минг сўм бўларкан, деди. Энди тўғрисини айтинглар, китоб бўлиб чиқса, қанча гонорар берасизлар, дедим. Шартта калькуляторга солишди-да, саккиз минг сўм берамиз, деди...\nХемингуэйнинг бир гапи бор: яхши одамдан яхши ёзувчи чиқади, дейди у. Демак, ёмон одамдан ҳеч қачон яхши ёзувчи чиқмайди. Шундайки, хаёли бўлинган ёзувчида ижобий қаҳрамон бўлмайди. Ким ўзгани ўзичалик тасаввур этади?! У ўзини, ўзлигини асарида акс эттиради. Ўзи, ўзлиги чатоқ бўлгандан кейин ижобий қаҳрамон қаердан пайдо бўлсин.\n...китоб ўқийдиган кимса - ёшми у, кексами у - қатъи назар, КИТОБ билан юзма-юз қолади. Ундаги - асардаги қаҳрамонлар билан ЎЗИЧА гаплашади. Орага биров тушмайди! Йўқ-йўқ. Китобхоннинг ўзи... ўзини тарбия қила бошлаганини сезмай ҳам қолади.\n...телевизорда - хато қилмасам, - Алишер деган укамиз "АДАБИЁТ" мавзуида давра суҳбати ўтказди. Ҳим, ўртада яна икки йигит: бири - шартли равишда қораловчи, бири - оқловчи. Уларнинг ортида - йигит-қизлар...\nЎшанда пачоққина, сурроқ кулимсираб турган бир йигитча бошловчининг саволига жавобан - тахминан шундай деди: "Адабиёт менга керак эмас. Менинг мақсадим бор, компьютерни ўрганаман. Шу мақсадимга мос келадиган илмий қўлланмаларни ўқийман. Мақсадимга, албатта, етаман!"\n- Мақсадингга етарсан-у, аттанг, барибир одам бўлолмас экансан-да, нодон. -Кейин жаҳлим чиқа бошлади. - Унинг ишшайиб туришини қара. Худди бир нарсани қойил қилиб қўйгандай... Оббо, қаердан чиқди ўзи бунақа гаплар-а: "Ҳар кимнинг ўз ФИКРИ бўлиши керак!" Ҳа-ҳа-ҳа, фикри бўлиши керак!\n...урғочиси ғажиётган сўнгакни тишлаб тортиб олган йиртқич сиртлондан нима фарқимиз қолади?\nҲа, бунақа - нигилист йигитчалар ўз МАҚСАДларига етиш йўлида сўнгакдан каттароқ ўлжаларниям ўмариб кетишлари мумкин... Раҳмдиллик? Нега раҳмдил бўлишлари керак? "Мақсад" йўлида олға босаётган шоввознинг бировга меҳр-шафқат кўрсатиб ўтиришга вақти йўқ, ахир!\nЭнди бозор иқтисоди шароитида ҳар хил қораламаларнинг китоб ҳолида чиқиб кетаётганига келсак, бундай муаллифларга эргашаётган айрим ёзувчиларни ҳам ана ўша "ҳаваскорлар" сафига қўшмоқ керак. Чунки уларнинг адабий савияси ҳам, ном чиқаришга ишқибозлик даражалари ҳам бир хил.\nШу тобда раҳматли Асқад Мухторнинг бир мулоқотда айтган гаплари ёдимга тушиб кетди: айтмасам бўлмас..."Асқад ака, - деб сўраганман мен, - нимага бу одам чол-мўйсафид бўла туриб, бунчалар нодон-а?" Асқад ака жавоб берганлар: "Чунки, Шукуржон, улар ёшликларидаям нодон эдилар. Демак, нодон ёшлардан доно қариялар пайдо бўлмас экан". Зўр гап-а?\nОстап Бендер ролини кинода ўйнаган машҳур актёр, ҳозирда режиссёр (исми нимайди? Руревми, Гуревми - шу-да!) телевизорда мухбирга интервью берар экан, "Нима учун бемаза саҳна асарлариям кўпайиб кетди?" деган саволга анча ўйланиб қолиб, афтидан не-не андишалар билан шундай жавоб берган эди: "Бизда цензура йўқотилди. Бу, бу - жуда яхши иш бўлди. Аммо лекин бадиий асарни ўқиб чиқиб, мулоҳаза билдирадиган, керак бўлса - уни таҳлил қиладиган, керак бўлмаса - қайтариб юборадиган зукко муҳаррирлар ҳам ғойиб бўлишди. Ёзганингни чиқаравер - қўлингдан келса, демократия замони бу!" дейилди, демак. Ана шунинг учун "Яхши асар" билан "Ёмон асар"нинг фарқига боролмай қолдик. Бу соҳада "замона - зўр графаманники ё пулдорники бўлиб кетди".\nБир куни Антон Павлович шогирди Бунин билан Қора денгиз соҳилида сайр қилиб юриб, иттифоқо тўхтаб қолишади. Толстой... Лев Толстой сув ёқасидаги бир қояда қоядек бўлиб ўтирганмиш. Оппоқ соқоли елпиниб, елкаларига учармиш. Чехов ўзига хос назокат ва дўхтирларга хос хотиржамлик билан дебди: "Иван, Толстой қариди. Яқинда ўлади. Биласанми, унинг ўлими мени унчалик ҳаяжонга солмайди. Бошқа нарса ҳаяжонга солади: адабиётимизда қаланғи-қасанғи ёзувчи, хом-хатала асарлар бодраб кетади. Диднинг бузилиши бошланади. Демак, одамга зиён етади... Толстойнинг авторитети адабиётимизни ана ўша лойқа оқимлар босқинидан асраб турибди ҳозир…"\n...бир фақир оилани кўз олдингизга келтиринг. Уйига меҳмон келди. Уй хўжасию бекаси нима қилади? Шошиб, ҳаяжонга тушиб, дастурхон тузаш тараддудини бошлайди. Уйида бир кафт уни йўғу, қўшнидан бир жуфт бўлса-да зоғора нон олиб чиқиб, дастурхонга қўяди. Агар бир ёвғон пиёва пишираётган бўлса, ўлганнинг кунидан қозонга ярим чойдиш обжуш қуйиб юборади. Ва меҳмон беражак одатдаги саволларга: "Яхши, жуда яхши…" деб жавоб беради. Ўзининг камбағаллигини билдирмайди, аниқроғи, йўқсиллигини яширади... "Вой, бу қандай оила бўлди?" деб ҳайрон қоласан киши. Нима, бир замонлар бу оила - бағоят бой, дастурхони ашир-нашир эдию, энди фақирликка тушиб қолибди ҳамки, отсиз чавандоздек эгардан тушмас эканми? Бу ерда уят ҳисси ҳам бор: илло, камбағаллигини... уят қилиб кетмасликларини истайди. Во, ажаб!\nЯна шундай меҳмондўстлик ҳам бор: меҳмоннинг келиши маълум бўлса, бир ҳафта бурун ҳозирлик кўра бошланади: қарз-ҳавола қилиб, барча ноз-неъматлар муҳайё қилинади. Келган тансиқ меҳмон бу хонадонга... қойил қолиб кетиши мумкин (айниқса, у хорижлик бўлса). Мезбонлар хурсанд бўлиб, уларни кузатиб қолишади. Кейин, кейин эса, ойлаб қарз-ҳавола тўланади. Ўша кезлар хонадонда қозон ҳам қайнамайди: қозон сувга ташлаб қўйилади.\nБир улуғ (масалан) одамнинг фавқулодда (масалан) қазосидан ҳайратга тушамиз. Аммо дўппини олиб қўйиб: "Не бўлиб шундай ўлим топди?" деб ўйлай бошласак ва ошиқмасдан унинг ҳаёт йўлига назар ташласак, шундай "нуқта"ларни кўрамизки, ўшаларга назаран шу одам айни шундай ўлиши лозим эканига ақлимиз етади.\nҚўлингдаги асарни қиёмига етказ. "Яхши асарим олдинда" дейвериб умринг ҳалигидай асарлар ёзиш билан ўтганини билмай қолишинг мумкин.


Видео: Кенгуру шаклидаги ахлат қутисига сиғинишни қандай баҳолайсиз?\nҲиндистонда кенгуру шаклидаги ахлат қутисини илоҳий шакл деб ҳисоблаган одамлар унга сиғинишни бошладилар. Бу ҳақдаги видеолавҳа ижтимоий тармоқларда тарқалди.\nҲиндистоннинг Биҳар штати шарқида жойлашган қишлоқ аҳолиси ахлат ташлаш учун мўлжалланган идишни илоҳий буюм сифатида қабул қилганликлари ва у билан муқаддас ҳисобланган амалларни бажаришгани қайд этилди.\nОммавий ахборот воситалари томонидан тарқатилган хабарда ушбу ахлат қутиси маҳаллий ибодатхона ҳудудида ўрнатилгани айтилган. Ибодатхонадан чиққан аёллар “муқаддас” кенгуруга сиғинишган ва унга “илоҳий” сув қуйишган. Ахлат қутисига тангалар ташлашган.\nВидеолавҳадан кўриниб турибдики, маҳаллий аҳоли кенгуру шаклидаги ахлат қутиси илоҳийлаштириб янглишганлар. Ижтимоий тармоқ фойдаланувчиларининг фикрларига кўра, аёллар Ганеша номли донишмандлик маъбудасининг шакли бўлган сичқонга адаштирганлар.\nМуқаддас Ислом динида инсонларнинг Роббисидан бошқага ибодат қилиши ширк ҳисобланади. Ширкнинг барча турлари ва кўринишлари инсоннинг маънавий бузилишидан бошқа нарсага олиб келмайди. Чунки ширк яратилганларга бўйин эгишга, ҳеч нарсани яратолмайдиган, ўлдириш, яшатиш ва тирилтириш хусусиятларига эга бўлмаган кишиларга ва ашёларга ибодат қилишга олиб келади.\nТавҳид эса, инсонни яратган Роббисидан бошқага ибодат этишдан сақлайди ва унинг ақлини хурофот ва ваҳималардан қўрийди. Тавҳид инсонни Фиръавинлар ва Аллоҳ таолога қарши илоҳлик этганларнинг салтанатидан қутқаради, уларни фақат Аллоҳга бўйин эгишга ва тавозе қилишга ундайди.\nЮсуф алайҳиссалом номидан Куръонда шундай дейилади: “Эй ҳамзиндон дўстларим, тарқоқ—турли-туман “худо”лар яхшироқми ёки ягона ва ғолиб Аллоҳми?” (“Юсуф” сураси, 39-оят).\nМусулмонлар бир Илоҳга сиғинадиган, Уни рози ва хафа қиладиган нарсаларни биладиган, фақат Уни рози қиладиган ишлар билан машғул бўладиган инсонлардир.\n2713 марта ўқилди\nДругие материалы в этой категории: « Шаржада 1350 йиллик Қуръони Карим мусҳафи намойиш этилмоқда\t150 та нодир асар ва тарихий хариталар сотилмоқда »\nДубай китоб кўргазмаси дунёда энг йириги бўлади\nЎзбекистон делегацияси Сибирда\nМуфтий ҳазратлари Ислом олами уюшмаси Олий кенгашида иштирок этади\nПокистонлик дин уламолари Сурхондарёга келди


Аллоҳу таолонинг сифатлари. – Самарқанд – Ер юзининг сайқалидир…\n“Аллоҳу таолонинг макони йўқдир; У замонли эмас, бирор жойга кирган ёки жойлашган эмасдир. Унинг ҳудуди йўқ, бирор нарса билан ўралган, қопланган бўлмайди.”\nАллоҳу таолонинг сифатлари, “Сифат-и Зотийя”(Унинг зотида бўлган сифатлари) ва “Сифат-и Субутийя” бўлиб икки қисмдир.\nМавлоно Ҳолид-и Бағдодий ҳазратлари марҳамат этгани каби Аллоҳу таолонинг “Сифат-и Зотийя”си олти донадир. Улар: “Вужуд”(мавжуд-бор бўлишлиги), “Қидам”(Унинг борлигининг бошланғичи бўлмаслиги), “Бақо”(Унинг борлигининг охири-сўнгги бўлмаслиги), “Воҳданийят” (У зотида, сифатларида ва ишларида ягоналиги, Унинг шериги-ўртоғи ва ўхшаши бўлмаслиги), “Мухолафатун Лил-ҳаводис” (ҳеч бир махлуққа, яратилганга ҳеч бир шаклда, ҳеч бир тарафи билан ўхшамаслиги), “Қиём бинафсиҳи” (Унинг мавжудлиги ўз-ўзидан бўлиши, Унинг бор бўлиши учун ҳеч бир нарсага муҳтож бўлмаслиги) кабилардир.\n“Сифат-и Субутийя”: Аллоҳу таолонинг зотида-ўзида бўлиши билан бирга бошқа борлиқларда ҳам чекли бўлган сифатларидир. Бу сифатларга “Сифат-и Ҳақиқийя” деб ҳам атайдилар. Аллоҳу таолонинг субутийя сифатларини “Сифат-и Моънавийя” деб ҳам аталмоқдадир.\nАллоҳу азимуш-шон ҳақида бизнингча билиниши вожиб(лозим) бўлган “Сифат-и Моънавийя”(“Сифат-и Субутийя”) саккиз донадир. Улар: “Ҳайй”(Аллоҳу таоло тирикдир). “Самий”, Аллоҳу таоло, сам-и қодимий(азалий эшитиш сифати) билан эшитувчидир. “Босийр,” Аллоҳу таоло кўрувчидир. “Мурийд”, Аллоҳу таоло ирода-и қадимаси билан (азалий истак сифати билан) иставчидир. “Олим”, Аллоҳу таоло илм-и қодийми билан (азалий илм сифати билан) билгувчидир. “Қодийр”, Аллоҳу таоло қудрат-и қодимаси билан (азалий қудрати билан) кучи етадиган(қудратли)дир. “Мутакаллим”, Аллоҳу таоло, калом-и қодимий(азалий, бошланғичи бўлмаган каломи) ила сўзлавчидир. “Мукаввин”, Аллоҳу таоло, яратувчи, ҳамма нарсани яратгандир.” [Манба: Муҳаммад бин Қутбуддин Изники(раҳиматуллоҳ)].\nБу мавзуда буюк олимлардан Мавлоно Ҳолид-и Боғдодий (қуддиса сирруҳ) мана буларни сўзлайди: “Аллоҳу таолонинг “Сифат-и субутийя”си саккизтадир. Улар: Ҳаёт(тирик бўлиш), Илм(билиш), Самъ(эшитиш), Босор(кўриш), Қудрат(кучи етиш), Калом(сўзлашиш), Ирода(исташ-хоҳлаш) ва Таквин(яратиш) кабилардир. Аллоҳу таолонинг сифат-и субутийяси ҳам зоти сингари азалий ва абадий(бошланғичи ва охири-сўнгги бўлмаган)дир. Яъни бу сифатлар, махлуқлар(яратилганлар)нинг сифатлари каби эмаслардир. Бу сифатларнинг, ақл билан, ўйлаш-хаёлга келтириш билан дунёдагиларга бирор шаклда ўхшатиш билан тушуниб бўлмайди. Аллоҳу таоло Ўзининг бу сифатларидан одамзотига ҳам чекли шаклда бир қатор ўрнаклар эҳсон қилгандир.”\n“Сифат-и Салбийя” дейилган бир атама ҳам мавжуддир. Бу эса, “Аллоҳу таолода бўлиши жоиз бўлмаган сифатлар” деганидир. Имоми Раббоний Аҳмад Форуқий Сарҳандий ҳазратлари кўрсатганидек, Аллоҳу таолода нуқсон сифатлар йўқдир. У моддаларнинг, жисмларнинг сифатлари ва бошқа шу каби дунёга оид нарсалардан узоқдир.\nИмоми Раббоний ҳазратлари ўзининг “Мужаддид-и Алф-и Соний” номли асарида, “… Аллоҳу таолонинг макони, замони йўқ. У бирор жойга кирган, жойлашган эмасдир. Унинг ҳудуди йўқ ва бирор нарса билан ўралган эмасдир. У бирор тарафда ёки бирор жиҳатда эмасдир … Унинг онаси, отаси, хоними(хотини), болалари йўқдир. Саналганларнинг барчаси махлуқларда (сўнградан яратилганларда бўлиб, уларнинг барчаси ҳам нуқсонлик, қусур аломатларидир …” каби таърифу тавсиф келтиради.\nБундан ташқари, Аллоҳу таолога макон ажратиш куфрдир. Чунки “Фирақ-и долла” деб аталадиган баъзи фирқалар, Жаноби Ҳаққа афсуски, лоиқ бўлмаган баъзи сифатлар тақаганлардир. Масалан, улар Аллоҳу таолога макон ажратадилар!… Ҳа тарих двомида Исломнинг тўғри эътиқоди Аҳл-и суннат йўлидан адашган, ботил фирқаларнинг бир қатор бузуқ-янглиш эътиқодлари бўлганлиги ҳам маълумдир. Афсуслар бўлсинки, бугун ҳам уларнинг таъсири остида бўлган кишилар ҳам йўқ эмас.\n“Фироқ-и долла” аталган каби баъзи бузуқ фирқалар, Жаноби Ҳаққа лоиқ бўлмаган баъзи бир сифатлар ёпиштиргандир. Масалан, Унга макон ажратганлардир. Улар баъзи ояти калималарни(Аъроф, 54; Юнус,3; Раъд, 2; Тоҳо, 5; Фурқон, 59, Сажда, 4; Ҳадид, 4) хато тушуниб, “Аллоҳ Аръшдадир” деганлардир.\nВаҳоланки мўътабар тафсирларда ва қимматли калом китобларида, мазкур ояти карималарга, “… Сўнгра Аршъ(Курсини ва шундай қилиб, барча борлиқларни истило этди (ҳукми остига олди) …”(Аъроф, 54). “У Раҳмон, (қудрат ва ҳокимяти ила) Аршъни истило этди” (Тоҳо,5); “… Сўнгра Аршънинг устидан ҳукмрон бўлди …”(Фурқон, 59) каби маънолар берилгандир.\nУсмонли олимларидан Қамоҳли Ҳожи Афанди(раҳматуллоҳи алейҳ) тубандагиларни ёзгандар: “Барча борлиқларнинг ҳар бир органи-аъзосининг, ҳар бир ҳужрасининг яратувчиси, йўқдан бор этувчиси фақат Аллоҳу таолодир. У ақлга, хаёлга келадиганларнинг ҳаммасидан жуда узоқдир; уларнинг ҳеч қайси бири У эмас. Фақат Қуръони каримда Ўзини туърифлаган сифатларини, исмларини ёд олиб, Унинг Улуҳиятини (Иллоҳлигини), буюклигини улар билан тасдиқ ва иқрор этишимиз ва сўзлашимиз лозимдир.\nЁши етишган ҳар бир эркак ёки аёл мусулмоннинг Аллоҳу таолонинг зоти ва субутий сифатларини тўғри ўрганиши ва инониши лозим. Барча мусулмонларга энг аввалл фарз қилинган нараса ана шудир. Буларни билмаслик узр бўла олмайди. Чунки улор гуноҳдир.”\nБуюк калом олимларидан Саййид Шариф Гуржоний(раҳматуллоҳи алейҳ) ҳам “Аллоҳу таолони, Исломият билдирган исмлар билан хотирлаш(зикр этиш) лозимдир”, деганлар.\nБошқача бўлмайди. Чунки , “… Аллоҳнинг ажмо-и ҳуснаси(чиройли исмлари) бор. Унга ана шулар билан дуо қилинглар. Аллоҳнинг исми билан илҳод қилганларга қараманг. Улар қилганларининг жазосини тортадилар” (Аъроф, 180). Чунки улар ояти каримага мухолифат қилган бўладилар.” Тафсирларда “илҳод”нинг тўрт хили ҳақида сўзланиб, улардан бири, Аллоҳу таолони Унинг ўзи ва Пайғамбарлар билдирган исмлардан бошқа исмлар билан аташ эканлиги айтилгандир.\nШундай қилиб, “Асмо-и ҳуснодан олинган “Аллоҳ” исми ўрнига “Тангри” калимаси қўлланилмайди. Чунки бу калима “илоҳ”, “Мабуд” деганидир. Ғарблилар тилларидаги “Диеу”, “Гатт” ва “Гад” калималари ҳам “Мабуд”, “Илоҳ” маъносида қўлланиши мумкин, аммо “Аллоҳ” исми ўрнида қўлланиши мумккин эмас.\nМанба: Туркия газетаси 10-11 декабр 2018, Проф. Рамазон Айвалли («Аллоҳу таолонинг сифатлари», «Аллоҳу таолога макон белгилаш куфрдир».)\nКимки, касалликларга, эпидемияларга қарши тадбир олмасликни дин номидан айтаётган- ҳимоя қилаётган ва олинган тадбирларни эътиборсиз қолдираётган...\nИсломда тўрт мазҳаб мактаби ва уларнинг асосида ётган умумий хусусийликлари. Муалиф:Фан доктори Ж.Аҳмад Оқишиқ. Мақола, Туркия...\n15/03/2020 admin Бадан суннатга уйғун қандай тозаланади?da fikr bildirishni o'chirish\nБадан суннатга уйғун қандай тозаланади? Дунёни ваҳимага солган Короно вирус эпидемияси одамизот бадани тозалиги масаласининг аҳамиятини...


Аравангни ўзинг торт...\n13 май 2021, Тошкент вақти: 14:12\nКейинги пайтда коммунал хизматлар учун тўловларнинг кетма-кет оширилиши устига йўл ҳақининг ҳам кўтарилиши Тошкентда кўпчиликни молиявий танг аҳволга солиб қўйиши мумкин.\n1 декабрдан бошлаб Ўзбекистон пойтахтида йўлкира нархи оширилиб, автобус, троллейбус, трамвай ва метро учун йўл ҳақи 400 сўм қилиб белгиланди.\n“Тошкентйўловчитранссервис” ташкилоти ходими Озодлик мухбири билан суҳбатда йўлкира нархларини ошириш мажбурий чора бўлганини айтади.\n- Биринчи декабрдан 14¸3 фоизга ошди. 15 фоиз дейилган, лекин сал камроқ. 350 сўм эди¸ 400 сўм бўлди. Ойлик чипта 35000 сўм эди¸ 40 минг сўм бўлди. Бу жорий йил ҳисобидан учинчи марта оширилиши, - деди исмини ошкор қилишни истамаган суҳбатдошимиз.\n“Тошкентйўловчитранссервис” ходимига кўра, сўнгги марта йўлкира 15 октябрда ошган. Орадан бир ярим ой ўтганидан кейин йўл ҳақининг яна оширилишига суҳбатдошимиз:\n- Ҳозир ҳар бир корхона¸ ҳар бир ишхона ўзининг харажатларини ўзи қоплаб¸ қўполроқ айтганда аравасини ўзи тортиши керак. Давлатга оғирлиги тушиши керакмас. Шу мақсадда оширилаяпти, лекин жамоат транспорти барибир зарарли ҳисобланади.\nУлуғ Ватан уруши қатнашчилари¸ Улуғ Ватан уруши ногиронлари каби текин юриш ҳуқуқига эга бўлган имтиëзли йўловчилар бор. Шуларнинг ҳисобига давлат маълум бир миқдорда дотация беради.\nҚолган қисмининг харажатини шаҳар жамоат транспортининг ўзи қоплаши керак. Эҳтиëт қисмларини¸ ëқилғи маҳсулотларини бериши керак. Шунинг бир тарафини камайтириш учун керак бўлган бу нарсалар, - дея изоҳ берди.\n“Тошкентйўловчитранссервис” ходими йўлкира ошишидан унинг ўзи ҳам рози эмаслигини яширмади.\n- Ўзимизга қолса¸ биз ҳам оширмасдик. Менинг ҳам, масалан, фарзандлариминг биттаси ўқийди¸ биттаси ишлайди. Улар ҳам ойлик йўл чиптаси олади. Тўғри¸ тушуниш керак халққа ҳам оғир. Бозор иқтисодиëти муносабати билан давлат ҳам пулни қаердан олади? Ҳозир шароит шунақа, - дейди суҳбатдошимиз.\nМаълум бўлишича, Тошкент шаҳри аҳолисининг 70 % қисми жамоат транспортларидан фойдаланади. Тошкентлик суҳбатдошимиз Суҳроб Исмоиловнинг таъкидлашича, йўлкиранинг кетма-кет қимматлаши камбағал оилалар чўнтагига тўғри келмаяпти.\n- 50 сўмга қимматлаган. Лекин, менимча, ҳозир Ўзбекистонда даромад даражалари ўртаҳол ва ўртаҳолдан пастроқ бўлган аҳоли гуруҳлари жамоат транспоридан фойдаланишади. Тошкент шаҳри мисолида гапирадиган бўлсак¸ шаҳарнинг 70-80 фоиз аҳолиси жамоат транспортидан фойдаланади. Уларнинг Ўзбекистондаги ҳозирги даромадларини ҳисобга олсак¸ уларга 50 сўм ҳам қийинчилик туғдириши мумкин, - дейди Суҳроб Исмоилов.\nЙўлкира ошганидан хабар топган бошқа суҳбатдошларимиз ҳам Суҳроб Исмоиловнинг фикрига қўшиладилар.\n- Битта оилада эр-хотин¸ уларнинг тўртта-бештадан боласи бор. Бўлмаганда иккита боласи бор. Талабаларнинг йўлкираси ҳам ошди. Ҳисоб-китоб қилганда, барибир тўғри келмайди-да. Ойлик кам. У йўлкирани қопламайди, - дейди ўзбекистонлик суҳбатдошларимиздан бири.\n- Ойлик ошмади, лекин транспорт ҳақи ошибди. Ҳамма норози-ку, лекин нима ҳам қила оларди? Дардини кимга айтади? – дейди бошқа бир суҳбатдош.\nМаълумки, икки ҳафта муқаддам Ўзбекистон иқтисодиёт вазирлиги мамлакатда ўртача иш ҳақи 300 минг сўмни, яъни тахминан 220 АҚШ долларини ташкил қилиши ҳақида хабар тарқатганди.\nЙўлкира нархини бир ярим ой ичида икки марта оширган “Тошкентйўловчитранссервис” ташкилоти айни хабардан илҳомланган кўринади.


Хитойда эмланганлар сони рекорд даражага етди - Zamon yangiliklar\n16 Сентябр 17:10\nХитойда эмланганлар сони рекорд даражага етди\nХитойда 1 миллиарддан ортиқ киши коронавирусга қарши тўлиқ эмланди. Бу ҳақда ”Риа Новости” хабар берди.\nХитой соғлиқни сақлаш миллий комиссияси маълумотларига кўра, ҳозиргача бир миллиарддан ортиқ фуқаро тўлиқ эмланган. Бу мамлакат аҳолисининг 70 фоизини ташкил этади. Шунингдек, 12-17 ёшли ўсмирларнинг 95 миллиони, 60 ёшдан ошганларнинг 200 миллиондан ортиғи вакцина олган. 15 сенятбрь ҳолатига кўра, Хитойда жами 2,16 миллиард доза вакцина ишлатилган.\nАвгуст ойидаги ҳолатга кўра, бутун дунёда жами 5 миллиард доза вакцина ишлатилган. Бунинг ярмидан кўпи Хитой ва Ҳиндистонга тўғри келади.\nДунё миқёсида эмлаш кўлами тобора кенгайиб бормоқда. Хусусан, АҚШ ва Буюк Британияда болаларни ҳам эмлашга тайёргарлик кўрилмоқда. Бунда Pfizer/BioNTech вакцинасидан фойдаланилади. Шунингдек, АҚШда ҳукумат тизимида хизмат қиладиганлар мажбуран эмланиши жорий қилинди.\nОлимлар коронавирусни енгишнинг ягона йўли эмланиш эканини айтишмоқда. Баъзи давлатларда вакцина олганларга енгилликлар берилган. Масалан, Австрияда эмланганлар учун пандемия якунлангани эълон қилинди.\nШарбат тайёрлаш қурилмаси ичига яширинган тилла ва заргарлик буюмлари фош қилинди\nЮлдуз Усмонова судда яна ютқазди\nCирдарёда қўлга олинган ҳоким ўринбосари ва унинг ҳамтовоғига нисбатан суд ҳукми ўқилди\nУмра зиёрати ҳақидаги хабарларга Ўзбекистон Мусулмонлари идораси муносабат билдирди


Салоҳиятли ёшлар — келажагимиз пойдевори — Ishonch Gazetasi\nЁшларни кичик бизнесга жалб қилиш, уларга тадбиркорлик асосларини ўргатиш мақсадида касаба уюшмалари томонидан жойларда семинар-тренинглар ташкил этилмоқда. «Менинг келажакдаги иш жойим» акцияси доирасида 35 нафар ёш Сирдарё туманида жойлашган «PENG SHENG» Ўзбекистон — Хитой қўшма корхонаси фаолияти билан таништирилиб, тадбиркорлик ва уни юритиш, ходимлар билан муносабат, яратиладиган меҳнат шароитлари юзасидан тегишли тушунчалар берилди.\nБу борадаги ишлар тизимли давом эттирилмоқда. Жумладан, ҳамкор ташкилотлар билан биргаликда «Тадбиркорликда янги давр бошланди» мавзусида давра суҳбати ўтказилиб, унда 60 нафар ёш тадбиркорнинг иштироки таъминланди. Ёшлар эҳтимол тутилган муаммо ва ғовлар ҳақида ўзаро фикр алмашиб, тажрибали тадбиркор ва ҳуқуқшунослар маслаҳатига қулоқ тутдилар.\n— Йил бошидан буён 13 та гуруҳда жами 300 нафар бошланғич касаба уюшма қўмита раислари иштирокида ўқув-семинарлари ташкил этилди, — дейди Ёшлар масалалари бўйича раис маслаҳатчиси Баҳодир Ҳамиджонов. — Мазкур ўқув-семинарларда Ўзбекистон касаба уюшмалари Федерациясининг Ёшларга оид сиёсатини амалга ошириш юзасидан чора-тадбирлар дастури ижроси ва Ёшларга оид концепцияси тўғрисида маъруза тингланди. Туман ва шаҳар кенгашларининг барчасида жамоатчилик асосида ёшлар бирлашмаси фаолияти йўлга қўйилди.\nАйтиш мумкинки, амалий ишлар натижа бериб, ўз касбининг фидойиси бўлган, қизиқувчан ёшларни излаб топиш, уларни рағбатлантириш ва кўмак бериш янада осонлашди. «Ёш мутахассис» кўрик-танловининг дастлабки босқичлари совриндорлари сўзимизга яққол исботдир.\n— Илк бор шундай нуфузли танловда иштирок этдим. Тўғриси, ғолиб бўлиш ҳақида ўйламагандим ҳам, — дейди Боёвут тумани «Жайҳун баракаси» фермер хўжалиги раҳбари, ёш фермер Азизбек Орзиқулов. — 34 гектар майдонда ғалла, пахта етиштириб, бўшаган ерга такрорий экинлар экамиз. 5 нафар доимий ишчимиз бор. Хўжалигимизга қарашли тикувчилик цехида 3 нафар чевар меҳнат қилмоқда. Кези келганда шуни айтишни истардимки, дала меҳнати учун ҳам билим ва кўникмаларни доимий ошириб бориш зарур ҳисобланади. Танловдаги иштироким давомида илғор фермерлик тажрибалари билан ҳам танишдим.\n— «Энг фаол ёш олим» деб эътироф этилганимдан хурсандман, — дейди номинация ғолиби, Гулистон давлат университети Биология кафедраси докторанти Баҳром Алмаматов. — Устозим Ҳабибжон Қўшиев билан биргаликда «Картошка ривожланишига стероид бирикмаларнинг таъсирини ўрганиш» мавзусида илмий изланиш олиб бормоқдаман. Мақсадим — вилоят иқлим шароитига чидамли, эртапишар, сифатли маҳсулот навини аниқлаш. Бу нафақат вилоятимиз, балки республикамиз иқтисодиёти учун муҳим аҳамиятга эга, чунки халқимиз севиб истеъмол қиладиган ушбу маҳсулотнинг деярли ярми ҳозирда юртимизга қўшни давлатлардан келтирилади.\nЁшлар масаласи, уларни қўллаб-қувватлаш мамлакатимиз сиёсатининг энг устувор йўналишларидан бири бўлиб, ушбу жараёнда касаба уюшмаларининг фаол иштироки ўта муҳимдир. Бу ёшларнинг мурожаат ва таклифлари сони ортиб бораётганида ҳам ўз тасдиғини топмоқда.\nИкром ҲАСАНОВ олган суратлар\n«E-VISA» ва валюта айирбошлаш тартиби\nЯНГИ РАҲБАРГА ИШОНЧ БИЛДИРИЛДИ


Қуръони Карим | Uzbek\nHome > Мақолалар > Қуръони Карим\nҚуръони Карим Пайғамбаримиз Ҳазрат Муҳаммад Мустафо саллаллоҳу алайҳи ва салламга нозил бўлган, одамзод учун охирги шариатдан иборат Китобга Аллоҳ таолонинг Ўзи ато этган номдир. «Қуръон» сўзи, айниқса, ўқиш учун туширилган китоб деган маънони англатади. Ҳақиқатда ҳам, дунёда энг кўп ўқиладиган китоб Қуръони Каримдир.\n«Қуръон» сўзида барча одамларга езказилиши муқаррар китоб ёки пайғом деган тушунча ҳам бор. Илҳомий китоблар орасида нашр этилиши ва тарқатилиши бирор-бир замон ёки жойга хос бўлган китоб фақатгина Қуръондир. Бошқа барча китоблар ўзгача даврлар ва белгиланган қавмлар учун нозил қилинган эди. Аммо Қуръони Карим ҳамма даврлар ва дунёдаги барча инсонлар учун ҳидоят деб айтилган.\n1. Аналлоҳу аъламу: Мен – Аллоҳ, энг яхши билгувчиман.\n2.Бу мукаммал Китобдир: бунда шак-шубҳа йўқдир, тақводорларни ҳидоят қилгувчидир –\n(Ал-Бақара 2: 2-3)\n3. Албатта, бу бир шарафли Қуръондир –\n4. Бир яширин Китобда (сақланган).\n(Ал-Воқеа 56: 78-79)\n5. Уларда қоим тургувчи ва қоим қилгувчи таълимотлар бор эди.\n(Ал-Баййина 98: 4)\n6. Аллоҳ энг гўзал баённи бир ўхшаш (ва) қайта-қайта такрорланувчи Китоб сифатида нозил қилди. Ундан Парвардигоридан қўрқадиган зотларнинг терилари титрай бошлайди, сўнгра уларнинг терилари ва юраклари Аллоҳнинг зикрига (мойил бўлган ҳолда) юмшоқ бўлиб қолади. Бу Аллоҳнинг ҳидоятидир, У Ўзи хоҳлаган кишини у билан ҳидоят қилади. Ва Аллоҳ кимнидир адашган деб эълон қилса, уни ҳидоят қилгувчи ҳеч ким йўқ.\n(Аз-Зумар 39: 24)\n7. Ҳамидун Мажидун: ҳамду сано соҳиби, юксак шонли.\n8. Очиқ-равшан баён қилувчи Китобга қасам!\n9. Албатта, сизлар ақл юргизишингиз учун Биз уни фасоҳату балоғатли Қуръон қилдик.\n10. Ва албатта, ушбу (Қуръон) Уммул китобдадир (ва) Бизнинг наздимизда, албатта, жуда олий шонли (ва) ҳикматлидир.\n(Аз-Зухруф 43: 2-5)\n11. Албатта, Биз омонатни осмонлар ва ер ҳамда тоғларга тақдим этдик, улар уни кўтаришдан бош тортдилар ва ундан қўрқиб кетдилар. «Комил инсон» эса уни кўтариб олди. Дарҳақиқат, у ўз жонига ўта зулм қилувчи (ва ушбу масъулиятнинг оқибатига) бутунлай бепарво эди.\n12. Токи Аллоҳ мунофиқ эркаклар ва мунофиқ аёллар ҳамда мушрик эркаклар ва мушрик аёлларга азоб берсин. Ва токи Аллоҳ мўминлар ва мўминаларга меҳрибонлик қилсин ва Аллоҳ ўта кечиргувчи (ва) қайта-қайта раҳм қилгувчидир.\n(Ал-Аҳзоб 33: 73-74)\n13. Айт: «Агар инсонлар ва жинларнинг барчаси ушбу Қуръоннинг ўхшашини олиб келишлари учун бирлашиб олсалар ҳам, улар унинг ўхшашини келтира олмаслар, гарчи улардан баъзилари-баъзиларига ёрдамчи бўлса-да».\n14. Ва албатта, Биз ушбу Қуръонда одамлар учун турли хил мисолларни ҳар хил усуллар билан баён қилганмиз. Бас, инсонларнинг кўпчилиги фақат ношукурчилик қилган ҳолда рад этдилар.\n(Бани Исроил 17: 89-90)\n15. Агар Биз ушбу Қуръонни бирорта тоққа туширганимизда эди, сен албатта, уни Аллоҳнинг хавфидан ожизона парча-парча бўлиб кетганини кўрган бўлардинг. Ва булар мисоллардир. Уларни Биз одамлар учун баён қиламиз, токи улар фикр юритсинлар.\n(Ал-Ҳашр 59: 22)\n16. Бас, ўз Парвардигори томонидан бир аниқ-равшан ҳужжат устида турган ва унинг орқасидан бир гувоҳи бўлиб келадиган ҳамда ундан олдин Мусонинг Китоби имом ва раҳмат сифатида мавжуд бўлган киши (ёлғончи бўла оладими?) Ана шулар – (мавъуд пайғамбар хитоб қилган кишилар ниҳоят) унга иймон келтирадилар. Бас, гуруҳлар орасидан кимки уни инкор этса, олов ваъда қилинган жойи бўлади. Бас, бу ҳақда ҳеч қандай шубҳада қолма! Албатта, мана шу Парвардигоринг томонидан ҳақдир, лекин аксар кишилар иймон келтирмайдилар.\n(Ҳуд 11: 18)\n17. Ва бу – Биз нозил қилган бир муборак Китобдир: ўзининг олдидаги нарсани тасдиқловчидир ва қишлоқлар онаси ва унинг атрофидагиларни огоҳлантиришинг учундир. Ва охиратга иймон келтирадиганлар бу (Китоб)га иймон келтирадилар ва улар намозлари устидан доимо назоратчи бўлиб турадилар.\n(Ал-Анъом 6: 93)\n18. Бугун сизларга динингизни мукаммал ва неъматимни тамом қилдим. Сизларга Исломни дин сифатида маъқул кўрдим.\n(Ал-Моида 5: 4)\n19. Ва мана шу Биз нозил қилган жуда муборак Китобдир. Бас, унга эргашинглар ва тақводор бўлинглар, токи сизларга раҳм қилинсин.\n(Ал-Анъом 6: 156)\n20. Ва Биз Қуръондан мўминлар учун шифо ҳамда раҳмат бўлган нарсалар нозил қиламиз ва у золимларга зиённи зиёда қилади, холос.\n(Бани Исроил 17: 83)\nPrevious Article “Мусулмон” ким?\nNext Article Халифанинг мақом-мартабаси ва унинг аҳамияти


Европа Судида Россия ҳукумати ва Гусинский иши: ҳисоб 0:1\nФарангис Саид Маълумки, Владимир Путин Россия Президенти этиб сайланганидан кейин мамлакатда бадавлат одамлар - олигархларга ӄарши кураш бошлаб юборди. Ушбу кураш натижасида бир неча киши, жумладан Владимир Гусинский ва Борис Березовскийлар хорижга кетишга мажбур бўлди. Юкос нефт ширкати раҳбари Михаил Ходорковский ва ширкатнинг айрим бошӄа раҳбарлари ҳибсга олинган. Шу ҳафтанинг чоршанба ва пайшанба кунлари икки олигарх ишида айрим силжишлар рўй берди.\nФранциянинг Страсбург шаҳрида жойлашган Инсон Ҳуӄуӄлари Халӄаро Суди Россия ҳукуматини судга берган Владимир Гусинский ишини Гусинский фойдасига ҳал ӄилди.\nСуднинг 19 май куни чиӄарган ҳукмига кўра, Россия Федерацияси раҳбарияти Владимир Гусинскийга келтирилган молиявий ва маънавий зарар учун 88 минг евро тўлаши лозим.\nЭслатиб ўтаман, 2000 йил июн ойида Владимир Гусинский молиявий фирибгарлик, хусусан Газпром ширкатидан ғайриӄонуний равишда 262 миллион доллар миӄдорида кредит олганликда айбланиб, ҳибсга олинган эди. Кўп ўтмай Гусинский Россияни тарк этишга мажбур бўлди. У эгалик ӄилган Медиа-Мост ширкати мусодара ӄилинди. Россия ҳукумати Гусинский бошпана топган Испания, сўнгра Грециядан олигархни экстрадиция ӄилишни сўраган эди. Афина ва Мадрид расмийлари Россия сўровини ӄондирмадилар. Гусинский исми Интерпол рўйхатидан олиб ташланди.\nАйрим тарафлар, жумладан Гусинскийнинг ўзи ҳам иш ортида сиёсий сабаблар борлигини таъкидлаб келган. 2001 йил январ ойида олигарх Россия ҳукуматини судга берган эди.\nСтрасбург Судининг чоршанба кунги ӄароридан сўнг Озодлик радиоси Гусинский ва унинг вакиллари билан боғланишга ҳаракат ӄилди. Аммо миллиардер журналистлар билан мулоӄот ӄилишдан бош тортди. Унинг матбуот котиби Игор Малашенко суд ҳукмини ҳозирча шарҳлай олмаслигини билдирди.\nМосква расмийлари ҳам ҳозирга ӄадар суд ҳукми юзасидан шарҳ бермадилар. Россия ҳукуматининг Гусинскийга 88 минг евро тўлаш-тўламаслиги ҳозирча ноаниӄ. Аммо, кўпгина кузатувчилар фикрича, Страсбург Судининг Гусинский иши юзасидан ӄабул ӄилган ӄарори бошӄа, шунга ўхшаш даъволар учун прецедент яратди.\nЮкос ширкати раҳбарлари, ҳозирда ҳибсда саӄланаётган Михаил Ходорковский ва Платон Лебедевлар ҳам Россия ҳукуматининг уларга ӄарши ҳаракатларидан шикоят ӄилиб, Инсон Ҳуӄуӄлари Халӄаро Судига мурожаат ӄилганлар.\nҲозирда Лондонда яшаётган яна бир олигарх Борис Березовский ҳам шикоят аризасини бериш ниятида эканини бир неча бор айтган.\nДарвоӄе, пайшанба куни Москвада Платон Лебедев устидан маҳкама жараёни бошланди.\nЛебедев адвокати Елена Липцер иш хусусида шундай\n”Платон Леонидович ўзини айбдор, деб ҳисобламайди. Унинг фикрича, ушбу иш Бош Прокуроратура томонидан сохталаштирилган. Табиий-ки, ҳимоячилар Платон Лебедев фикрига ӄўшилади ва биз унинг айбсизлигини судда исботлаш устида ишлаяпмиз.”\nЛебедев адвокати суддан Ходорковский ва Лебедев ишларини бирлаштириб, бир ваӄтда кўришни сўради. Чунки, адвокатларнинг айтишича, ҳар иккала кишига бир хил – молиявий фирибгарлик, катта миӄдордаги маблағни ўзлаштириш ва солиӄларни тўламаслик айблари ӄўйилган.\nСуд ишнинг кўриб чиӄилишини 28 майга ӄолдирди.


ТОШКЕНТ, 27 сен — Sputnik. Арманистон Қорабоғда Озарбайжон қуролли кучларининг иккита вертолёти ва учта учувчисиз учиш аппаратини уриб туширди. Бу ҳақда якшанба, 27 сентябрь куни Арманистон Мудофаа вазирлиги матбуот котиби Шушан Степанян маълум қилди.\n“Арцах (Қорабоғнинг ўзига ўзи берган номи – таҳр.) ҳаво ва ракета ҳужумларига учради... Арман томони душманнинг иккита вертолёти ва учта учувчисиз учиш аппаратини уриб туширди. Жанглар давом этмоқда”, - дея ёзди вазирлик вакили Степанян Facebookʼда.\nОзарбайжон Арманистон АЭСига ракета зарбаси бериш билан пўписа қилди\nАввалроқ якшанба куни тан олинмаган Тоғли Қорабоғ республикаси президенти матбуот котиби Ваграм Погосян Қорабоғда тинч маҳаллий аҳоли, жумладан, пойтахт Степанакерт артиллерия ҳужумига учраганини маълум қилган эди. У аҳолини яширинишга чақирган эди.\nАрманистон бош вазири Никол Пашинян Озарбайжон қуролли кучлари Тоғли Қорабоғда ҳужум уюштиришни бошлаганини маълум қилган эди.\nЎз навбатида, Озарбайжон Мудофаа вазирлиги Арманистон қуролли кучлари Қорабоғ чегарасидаги аҳоли пункларини ўққа тутганини маълум қилди. Унинг маълумотларига кўра, фуқаролар орасида қурбонлар бор. Арманистон томони ҳозирча ушбу маълумотларга юзасидан расмий муносабат билдирмаган.\nЎзбекистон дунёнинг энг хавфсиз мамлакатлари ўнталигига кирди\n“Gallup” Халқаро тадқиқот институти рейтингида Ўзбекистон дунёнинг энг хавфсиз мамлакатлари ўнталигига киритилди.\nТОШКЕНТ, 29 окт — Sputnik. “Gallup” Халқаро тадқиқот институти “Глобал қонун ва тартиб” бўйича йиллик бутунжаҳон рейтингини эълон қилди.\nРейтингга кўра, Ўзбекистон дунёнинг энг хавфсиз мамлакатлари ўнталигига киритилган. Мамлакат 100 дан 92 балл тўплаган.\nИсландия, Қувайт, Норвегия, Aвстрия, Швейцария ва Бирлашган Aраб Aмирликлари ҳам кучли ўнликка кирган.\nБиринчи ўринни 97 балл билан Сингапур эгаллаган бўлса, Туркманистон (97) иккинчи, Хитой эса (94) учинчи поғонадан ўрин олган. Сўнгги ўринни 43 балл билан Афғонистон банд қилган.\nТаъкидланишича, Сингапур бир неча йиллардан бери ушбу рейтингда етакчилик қилмоқда. Афғонистон эса кетма-кет иккинчи йил охирги ўринда қайд этилмоқда.


Қарийб бир ой кутдим. Қўнғироқ қилишди. Бордим. Ярим кун кутиб, паспортимни олдим. Тоқатим тоқлигини унутиб, хурсанд бўлдим. Нега хурсанд бўлмай, ахир, янги паспортли бўлдим-ку.\nАммо ичини очдиму, суратдан кўз узолмай қотиб қолдим. У қайси бир томонлари билан менга ўхшаса-да, менга бегона эди. Қозонда бори чўмичга чиқади-да, дейсизми? Йўқ, ундай эмас. Паспорт учун уйимизнинг олдидаги суратхонада тушган суратим бутунлай бошқача. Қуйиб қўйгандек ўзим. Ҳатто, ўзимдан ҳам чиройли.Мана энди, бир паспортдаги, бир қўлимдаги суратга қараганча, бош қашиб турибман. Роса алам қилди. Бу паспорт билан ҳали кўп жойда сарсон бўлишимни ўйлаб, яхшиси, ишни яна бошдан бошлайман, деб турганимда:\n— Хафа бўлманг, дада, — деди янги паспорт олиб келган ўғлим ундаги суратини кўрсатиб. — Менга ўхшайдими бу?!\nНе кўз билан кўрайки, паспортдаги суратни меникининг иккинчи нусхаси дейиш мумкин эди. Асабларимиз таранг бўлса-да, бир-биримизни юпатдик.\nАна шундай кунларнинг бирида туман ички ишлар бўлимининг уч вакили эшик қоқиб, паспортларимизни кўрсатишни сўради. Олиб чиқдик. Улар бир бизга, бир паспортга қараб, бировларнинг суратини ёпиштириб қўйганмисизлар, деб кулишди. Буни паспорт идорасидагилардан сўрайсизлар, дедим мен ҳам билса ҳазил, билмаса чин дегандай.\nОлдинда бизни яна қандай машмашалар кутаётганини Худо билади.


ОЙНИ ЙИҒЛАТГАН ҒУССАЛАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nОЙНИ ЙИҒЛАТГАН ҒУССАЛАР\nЧоп этилган 11 Июн 2015\tКӯришлар: 1289\nКун пешиндан оққан маҳал. Кинолентада кўнгил уйининг ташвишлар чанг-тўзонларини тўзғитиб, алғов-далғов қилгувчи тасвирлар ва... қўшиқ... Мусофирлик, ғариблик, етимлик... Бир қадар таниш ва оғриқли туйғулар... Чок-чокидан дарз кетган дилим парчаларининг ҳазин куй оғушида қалқишига чидай олмай, Муҳаммад Юсуф китобини варақладим. “Етимнинг қўшиғи”...\nКўзларим қароғи кипригимга узатган куйик куйлар юрак-бағримни ўртаб, овозимни баланд чиқариб шеърни қироат қила бошладим:\nЎксимагин о, юрак,\nМенинг отам оқтерак,\nМағрур, қадди басти ориятидек букилмас “оқтерак”лар, меҳру муҳаббатидек хоксор, ҳалиму дилбар “мажнунтол”лар болаларини кўзларим билан кўришни, қорачиқларидаги дардни қароғларимга суртишни истадим. Бу куй пояндоз мисол пойимга тўшалди, унинг оппоқ оҳорлари узра оқиб кетдим. Ва ногоҳ ўзимни болалар уйи остонасида кўрдим. Юрагимдаги шу ҳазин куй уйғотган оғриққа малҳам бўла оладиган ягона маскан. Душанбе шаҳар ҳукуматига қарашли 1- мактабгача ёшдаги болалар уйи. Дарвозадан бошлангувчи ва бутун бинонинг қамраб олиб, хоналарга-да зеб бериб яшнаб ётган саноқсиз гуллар-да мунгли, кемтик дилли митти вужудларни бағрига босиб турган иморатлар устунлари-да мунгли... Менга пешвоз чиққан митти-митти қўлчалардан тутдим – қўллариммас, қалбим титради. Умид, илинж, илҳақликларнинг асл макони бўлмиш нигоҳларга нигоҳларим қоришди – дардим титради... Битта-битта кўтариб кўзларидан ўпдим, бағримга босдим – қарашлардан уққаним сатрлардан бағрим титради:\nМенинг опам ялпиздир,\nСинглим лола қон бағир.\n-“Ая, ая”- дея мурожаат қилаётганлари - фариштасиймо мураббия Файзинисо (Акрамова)га термуламан. Ҳа, вужудидан меҳрнинг ифори уфуриб турган, бир гуруҳ болалар ва қизалоқларнинг соғинчу сўзишига малҳам бўлавериб, юраги қон бўлаёзган матонат тимсоли мураббияга таҳсинлар айтгим келади.\nХоналарга кираман. Кимнингдир йўлига кўз тикиб турган болажонлар чувиллашиб қарши олишади. Турли-туман кийимларини мақтаниб намойиш этишади. Ўйинчоқларини, каравотчаларини кўз-кўз қилишади. Аммо ҳасратим яна минг чандон ошади. Бу мақтанишлар, бу кўз-кўзлашлардан аслида мана бу сатрлар янграётгандек туюлаверади:\nМенинг акам - улуғ тоғ,\nЁмғирлар кўз ёшимдир.\n-Дунёни гўзаллик қутқаради,- деган сўзни эшитиб, бироз ажаблангандим ва хаёлимда бошқа фикр пайдо бўлган эди: балки дунёни меҳр қутқарар. Бугун шу фикримга яна бир марта иқрор бўлдим. Болажонлар бошини меҳр қўллари билан силаётган маскан сарвари Руқатмоҳ Мегниева болалар уйининг шинамгина, тўкис шарт-шароитлари билан таништирар экан, спорт майдончасини айланиб, мусиқа залига кирдик. Бир гуруҳ болажонлар куйлашдан тўхтаб, бизга салом беришди. Руқатмоҳ Мегниева ишораси билан Азиза, Нозанин, Зикриоллоҳ, Сумайя, Аъзамжон, Меҳрафзун каби бир гуруҳ болалар куйлашда давом этдилар:\nЭй отажон, онажон,\nМен ҳам жигарпорангман.\nЭнди уйим ёт макон,\nНаҳот, энди зорингман...\nЭй отажон, онажон...\nЧидолмадим. Қўшиқнинг давомини тинглашга ортиқ сабрим етмади. Ташқарига чиқарканман, наҳотки, бу ердаги хизмат қилаётганларда қалб бўлмаса, тоқат бўлмаса, улар мана бу мунглиғ саволларга уйқаш нигоҳларга қандай қарайди, бу юракни парчалагувчи нолишларни қандай жимгина тинглайди, дея ўйладим...\n– Ҳа, чиндан ҳам эндигина ишга келган пайтларимиз чидаш қийин эди. Аммо, бора-бора болаларнинг юрагидаги соғинчларга меҳримиз малҳам бўлишини англаб етдик. Уларга ота-оналари бера олмаган муҳаббатни биз беришга бурчли эканлигимизни билдик. Болаларнинг баъзилари ярим етим. Оталари ёки оналари гоҳ-гоҳ хабар олиб туришади. Аммо йўқламайдиганлар ҳам бор. Шукурки, орамизда саховатли, савобталаб, меҳр билан дўстлашган инсонлар ҳам кўп. Масалан, “Вечерная Душанбе” газетаси ижодкорлари болаларни боғларга сайрга олиб боришади. “Сафина” телевидениеси томонидан ҳар йили совға-саломлар келтиришади. Қарияи боло касалхонасининг кардиология бўлими ҳар йили Наврўз арафасида болалар учун байрам дастурхони безатиб, меҳмонликка чақиришади. Ва биз шу масканда меҳр улашишга вазифадор эканмиз, буни қисматимиз деб биламиз ва ҳақли равишда шу болаларнинг севимли онаси эканлигимиздан шодмиз, - дейишади Зебохон (Сулаймонова), Гулнора (Наврўзова), Шаҳло (Шамсуддинова), Хосият (Алиева) опалар.\nДарҳақиқат, болани улғайтирган, бағрида ардоқлаб вояга етказган она Онаман дейишга ҳақлидир.\nБир танишим мана бундай воқеани сўзлаб берганди:\n– Бошланғич мактабда таҳсил олиб юрган пайтларим уйимизда бир бола пайдо бўлди. Тоғалариму холаларим ва укамнинг қаршиликлари, турткилашларига учраган шўрликнинг ота-онаси вафот этибди (сабабини ҳануз онамдан сўраган эмасман). Онам етимхонага хабар бериб, улар келгунича уйда яшаб туришини айтдилар. Кўзларида ҳамиша икки томчи ёш тўкиламан-тўкиламан, деб турган бу маҳзун норасида негадир юрагимга яқин туюлди. Бирга ўтга борадиган, ўтин терадиган бўлдик. Онам ишга кетган пайтлари унга мен меҳрибонлик қилардим. Аслида онам етимхонага хабар бермаганликларини, шу болани асраб олмоқчи эканликларини сезгандим. Аммо бувимнинг, тоғалариму холаларимнинг қаҳру ғазаби урчиб ётган бу ҳовлига биз сиғмаймизу бировнинг етим боласи сиғармиди.\nКунларнинг бирида онам уни етимхонага бердилар. Ўзлари йиғлаб келдилар. Биз ҳам йиғладик. Ўша тун осмондаги ой ҳам етимнинг қалбидаги ҳасратлари янглиғ лим-лим тўлган эди. Уям йиғлади. Нурларини тупроқларга қориштириб йиғлади. Саҳаргача онам тўшакда тўлғаниб чиқдилар.\nТонг отгандан бошлаб, оиламизда етим боланинг номи тилга олинмади. Аммо ўтга борсам, майсалар шивирлаб уни сўраётгандек бўлади, ўтин тергани чиқсам ҳам дарахтларнинг сап-сариқ япроқлари унинг изларини қидираётгандек заминга тўкилади. Йиғлайман, исмини айтмай, “Етим бола, етим бола” деб йиғлайман.\nОрадан йиллар ўтди, аммо уни эсламаган куним бўлмади. Қаерда экан, нима ишлар билан машғул экан? Аллақачон бизни унутдимикан? Мен унга кўп яхшиликлар қилишни истагандим, мендан хафа бўлмадимикан? Уни асролмаганимдан, унга ғамхўрлик қилолмаганимдан кўнгли ўксимадимикан?”.\nБолаларга термулиб турганча, ўша танишимнинг қалбидаги қайғунинг таъмини туйгандек бўлдим.\nБир юзу ўттиздан зиёд етимларнинг бошини силаб, меҳр бераётган болалар уйидан чиқарканман, яна ўша ҳасратларим тоғи қалбимдан қўпорилиб, вужудим қақшай бошлади, бўзладим: “Етим бола, етим бола! Қайлардасан? Сенга ҳовучида кулча тутган, турткилашларни эшитмаслигинг учун қўлларингдан ушлаб ўтлоқларга, ўрикзор боғларга тортқилаб кетган қизалоқни эслайсанми? Етим бола! Исминг ким эди? Нега унутдим? Кўзларингдаги тўкилай-тўкилай деб турган икки томчи ёшинг ҳам хотирамдан ўчган эмас. Эгнингдаги либосинг мисол, қалбингдаги оҳори тўкилмаган ғуссаларинг ҳам ёдимда ҳануз. Аммо номингни нега унутдим? Етим бола... Сени қалбимнинг тубида ҳануз асрайман. Сенга ҳар лаҳза Яратгандан умр сўрайман, сабр сўрайман. Етим бола...\nПиёдалар йўлагидан ўтиб бораётган сон-саноқсиз одамларга қарайман. Кўзларимдаги нафратми, ажабланишми, аламми, ўзим англаб етмаганим туйғуни нигоҳларим наштари ила юзларига санчиб-санчиб кетавердим. Бир ҳовуч меҳрини юраги тубига жойлаб қўйган сиймоларга термулавердим. Ахир, кўнгиллардаги меҳр парваришсиз қолган боғлар эмасмикан? Уларни парваришласак, мўл-кўл ҳосил бергувчи эмасмикан. Нега ўша бир ҳовучгина меҳрни парваришлаб, улғайтириб, улашиб-улашиб, яна парваришламаймиз? Етим бола, қанисан деб сўзлагим келди. Сенга атаб дилимдагини бўзлаб-бўзлаб куйлагим келди:\nЎн саккиз минг олам кўзларингга жо,\nБарига сиққулик дардсан, болажон.\nДардкашинг бўлай деб қилдим илтижо,\nҚалбимда абадий гардсан, болажон.\nҒуссангга чайқадим нигоҳларимни,\nҲам тирноқ, ажралмас этим, болажон.\nТариқдай сочдима аламларимни,\nСен эмас, аламлар етим, болажон...\nКуйнинг пояндози узра оҳорлари тўкилмаган ғуссаларни ортмоқлаб кетарканман, Ўткир Ҳошимовнинг: «Одам ҳамма нарсага тўйиши мумкин. Фақат бир нарсага – меҳрга тўймайди. Бу масалада шоҳу гадо баравардир», деган сўзлари хаёлимдан ўтди. Ҳолбуки, дунёда бундан арзон нарса йўқ. Ҳолбуки, бир оғиз ширин сўз, бир чимдим меҳр ҳеч кимни ўлдирмайди! Биз эса, шуни ҳам бир-биримиздан аяймиз...\nТахмина МУҲАММАДСАИД, “Халқ овози”.\nСуратларда пойтахтдаги 1-рақамли мактабгача ёшдаги болалар уйидан лаҳзалар акс этган.\nБугун: 23-01-2020 02:04:52


17:45 / 08.06.2017\nШҲТнинг Остона саммити доирасида Шавкат Мирзиёев ўзи учун ажратилган қароргоҳда Афғонистон Ислом Республикаси президенти Ашраф Ғани билан учрашди. Бу ҳақда ЎзА хабар берди.\nЎзбекистон ва Афғонистон халқларининг урф-одат ва анъаналари бир-бирига ўхшаш. Икки давлат ўртасида яқин қўшничилик алоқалари ўрнатилган бўлиб, турли соҳаларда самарали ҳамкорлик қилиб келинмоқда.\nШавкат Мирзиёев Ўзбекистон Афғонистондаги вазиятни сиёсий йўл билан ҳал этиш, мамлакатда барқарорликни таъминлаш, иқтисодиётини ривожлантириш тарафдори эканини таъкидлади.\nМамлакатимиз Афғонистонга электр энергияси, мева-сабзавотлар, нефть маҳсулотлари, минерал ўғитлар экспорт қилмоқда. Қурилиш, энергетика, тоғ-кон саноати ва таълим соҳаларидаги лойиҳаларни амалга оширишда иштирок этиб келмоқда. «Ўзбекистон темир йўллари» акциядорлик жамияти томонидан Ҳайратондан Мозори Шарифгача темир йўл линияси қурилган. Мамлакатимиз кўмаги билан Афғонистонда кўприклар, юқори вольтли электр линиялари, оптик толали кабель линиялари, сув таъминоти тармоғи барпо этилган.\nАфғонистон Ислом Республикаси Президенти Ашраф Ғани Афғонистонда барқарор вазиятни тиклаш борасида Ўзбекистон амалга ошираётган ишлар Афғонистонда юксак баҳоланишини таъкидлади ва миннатдорлик изҳор этди. 2016 йил Шанхай ҳамкорлик ташкилоти Давлат раҳбарлари кенгашининг Тошкентда ўтган мажлисида кузатувчи сифатида иштирок этгани, саммит доирасида икки мамлакат раҳбарларининг учрашувида эришилган келишувларнинг амалга ошишидан манфаатдор эканини таъкидлади.\n18:30 / 18.08.2018\n17:54 / 18.08.2018\n17:34 / 18.08.2018


Шерзод Кудбиев — пахта йиғим-теримида мажбурий меҳнатга қарши кураш тўғрисида – Газета.uz\nШерзод Кудбиев — пахта йиғим-теримида мажбурий меҳнатга қарши кураш тўғрисида\nМеҳнат вазири Шерзод Кудбиев нима учун Ўзбекистон аввал пахта йиғим-теримида мажбурий меҳнатга чек қўя олмаганини сўзлаб берди.\n11 сентябрь 2018, 11:39 Сиёсат\nБандлик ва меҳнат муносабатлари вазири Шерзод Кудбиев жума куни журналистлар билан учрашувда Ўзбекистон қарийб 80 йилдан буён илк маротаба пахтани аввал ҳеч қачон қўлланилмаган услубда йиғиб олишини маълум қилди.\nУнинг сўзларига кўра, ўтган йилларда республикада пахта ҳосилини йиғиб олиш режаси ўрнатилган. Мазкур режани чекланган муддатда (40 кун) йиғиб олиш учун жуда катта миқдордаги меҳнат ресурсларини сафарбар қилишга тўғри келган.\n«Меҳнатга кам ҳақ тўланса, ҳеч ким кўнгилли равишда чиқмаган ва пахта теришни хоҳламаган. Табиийки, шундай ҳолатлар бўлганки, талабалар пахта теришга чиқарилган, шундай ҳолатлар бўлганки, болалар мактаблардан чиқарилган. Энг катта муаммо — бюджет ташкилотлари. Жойлардаги давлат ҳокимияти органлари болалар боғчалари, мактаблар, соғлиқни сақлаш органларини мажбурлаган. Авваллари ҳокимият биносининг ўзига: „Ҳамма пахта йиғим-теримига“, деб ёзиб қўйилар эди», — деди вазир.\nШерзод Кудбиевнинг таъкидлашича, мажбурий меҳнатга қарши кураш иқтисодий рағбатнинг йўқлиги сабабли ҳам қийин кечган. Жорий йилда пахта йиғим-теримини ташкил этишда теримчилар ва отрядлар раҳбарлари меҳнатига ҳақ тўлаш учун 2,6 трлн сўм миқдордаги нақд пул тайёрлаб қўйилди.\nВазир айрим раҳбарлар ҳамон эскича фикрлаётгани сабабли мажбурий меҳнатга жалб қилиш ҳолатлари учраши мумкинлигини тан олди. «Йиғилишдан кейин мендан: „Қачон пахтага разнарядка (бирор ишни бажариш учун ҳужжат — таҳр.) берасиз?“ деб сўрашди. Разнарядкалар бўлмайди, одамларнинг ўзлари боришсин, агар исташса. Бу каби раҳбарларга нисбатан барчасини тушунишлари учун қатъий чоралар кўрилади», — деди Шерзод Кудбиев.\nМеҳнат вазири бу йил иқтисодий манфаатдорлик одамларни пахта кампаниясига жалб этишда асосий омил бўлишини таъкидлаб ўтди. Теримчилар Тошкент, Жиззах, Сирдарё, Қашқадарё ва Сурхондарё вилоятларида бир кг пахта учун биринчи босқичда 950 сўм, иккинчи босқичда — 1150 сўм, учинчи босқичда эса — 1300 сўм олади. Мазкур ҳудудларда ишчи кучлари етишмагани сабабли оширилган нархлар белгиланди.\n«Агарда бир киши кунига 70 кг терса, у 66,5 минг сўм, 40 кунда эса 2,66 млн сўм ишлаб топиши мумкин. Ҳукумат транспорт, яшаш ва овқатланиш харажатларини қоплайди. Пахта теримида қатнашиш учун яқиндаги Бандликка кўмаклашиш марказларига ёки +998712000602 телефон рақами, @terimuzbot Telegram-боти ёхуд terim.uz сайти орқали мурожаат қилиш мумкин», — деди вазирлик вакили.\nБандлик ва меҳнат муносабатлари пахта йиғим-терими вақтида мажбурий ёки ихтиёрий-мажбурий меҳнатга йўл қўймаслик устидан назорат олиб боради. Бутун республика бўйича Давлат меҳнат инспекциясининг 200 нафар инспектори мониторинг олиб бориб, фуқароларнинг мажбурий меҳнат ҳақидаги мурожаатларини ўрганади.\n«Биз шаҳарлар ва ҳудудлар кесимида статистика юритамиз, унда мурожаатлар сони, ҳал қилинган ёки ечилмаган аризалар сони акс эттирилади. Пахта йиғим-терими вақтида мазкур маълумотлар базасига Халқаро меҳнат ташкилотини улаб қўямиз. Бу бемисл қадам», — деди вазир.\nШерзод Кудбиев аввал одамлар атрофдагилар уларни муҳокама қилгани сабабли мажбурий меҳнат тўғрисида шикоят ёза олмаганини тан олди. У ҳар бир ариза тўлиқ ўрганилиб, қоидабузарлик аниқланган тақдирда чоралар кўрилишига шахсан ваъда берди.\n«Эндиликда одамлар бизнинг Telegram-канал орқали мурожаат қилишлари мумкин. Биз асоссиз шикоят бўлмаслиги учун телефон рақамини сўраймиз. Шикоятчи исмини айтмаслиги мумкин. Шундан сўнг у уни мажбурий меҳнатга жалб қилган ташкилот, бу содир бўлган жойни ёзади. Инспекторимиз у билан боғланиб, масалани ўрганиш учун жойига боради», — деди у.\nМажбурий меҳнатга жалб этганлик учун жавобгарлик тўғрисида сўзлар экан, вазир қонунчиликда ЭКИҲнинг 1 баробаридан 3 баробарига (вояга етмаганларни мажбурлаганлик учун — ЭКИҲнинг 7 дан 10 баробаригача) миқдоридаги жарима белгиланганини маълум қилди. Бундан ташқари, раҳбар мазкур соҳада қоидабузарлик содир этса, ишдан бўшатилиб, ҳаттоки жиноий жавобгарликка тортилади.\nХМТ техник масалалар бўйича бош маслаҳатчиси Йонас Аструп (ўртада).\nВазирнинг таъкидлашича, Ўзбекистон мажбурий меҳнатга қарши қатъий кураш олиб бориб, инсон капиталига янада кўпроқ инвестиция киритади.\n«Ўзбекистон — бой мамлакат. Агарда XX асрда асосий капитал — нефть, аввалроқ — олтин бўлган бўлса, XXI асрда, бу — инсон капиталидир. Биз пахта теришга эмас, балки таълим ва тарбияга қанча кўп эътибор қаратсак, эртага одамларнинг мамлакат ЯИМга улуши каттароқ бўлади. Шунинг учун мажбурий меҳнатга қарши қаттиқ кураш олиб борамиз», — деди Шерзод Кудбиев.\nБу йил Ўзбекистон пахта кампаниясини кузатиш учун Cotton Campaign компанияси вакилларининг ташриф буюриши кутилмоқда.\nМажбурий меҳнат ҳолатларини бартараф этиш учун Бандлик ва меҳнат муносабатлари вазирлиги 200−06−01 ишонч рақами ва @mehnathuqubot Telegram-ботини ишга туширди.


Оламга деразадан боқаётган дунё — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Madaniyat/Оламга деразадан боқаётган дунё\nҲар куннинг, ҳатто лаҳза ва дақиқаларнинг ҳам ўз тарихи бор, қиймату-қисмати мужассам. Бугун инсон табиатдан айро эмаслигини, унинг узвий, узоқлашиб кетган бўлса-да, аслида узилмас бир занжир бўлаги эканлигини зимдан ҳис қилди.\nЎтмишга назар соладиган бўлсак, ҳар бир куни, ҳаётнинг ҳар бир синови инсон иродасини тоблаб келганининг гувоҳи бўламиз. Бугун башар аҳли яна бир катта синовдан сабр, ирода, матонат, оқибат ва шукроналиги синовдан ўтмоқда.\nКоронавирус сабаб уйда қолиб, бир вақтлардаги каби эмин-эркин кўчаларда юришни орзу қилаётганимиз сир эмас. Аммо ичкаридаги бетоқатлигимиз оғриниши — ташқарида бизни, яқинларимизни кутаётган хавф олдида ҳеч нарса эмас.\nЁлғиз сиз эмас, дунё миқёсида миллардлаб инсонлар худди сиз каби дунёга деразадан боқиб, дарднинг аришини сабр ва тоқат билан кутишмоқда.\nХабарингиз бор, “Коронавирус” туркумига кирувчи вирус юқиши натижасида келиб чиққан зотилжам (пневмония) касаллиги билан биринчи марта 2019 йил декабрь ойида Хитойнинг Ухан шаҳрига ташриф буюрган Канагава шаҳрининг 30 ёшли фуқароси касаллангани тўғрисида оммавий ахборот воситаларида хабар берилган эди. 2020 йил 24 январь ҳолатига келиб, беморлар сони 839 нафарга етган ва шундан 25 таси ўлим билан якун топган. Шу сабабли Ухан шаҳрида карантин ҳолати жорий этилган эди.\nКоронавируслар – вируслар оиласига мансуб “Атипик зотилжам” (SARS) касаллигини чақирувчисига ўхшаб кетувчи вирус бўлиб, беморларда оддий шамоллашдан то ўткир оғир респиратор синдром (ТОРС) деб номланувчи оғир кечувчи касалликни келтириб чиқаради. Маълумотларга кўра, “Атипик зотилжам” касаллиги ҳам 2002 йилда Хитойда келиб чиққан бўлиб, 37 давлатга тарқалган ва 8 мингдан ортиқ киши касалланган.\nКоронавируснинг хусусиятлари дунёнинг кўплаб лабораторияларида ўрганилди ва олимларнинг изланишлари натижасида касаллик қўзғатувчиси топилиб, ушбу вирус “2019-nCoV” деб номланган эди.\nМунтазам равишда давом этаётган дунё олимларининг изланишлари ўз натижасини берганича йўқ: ушбу касалликни даволаш учун махсус дори воситалари йўқлиги сабабли, бошқа вирусларга қарши қўлланиладиган воситалардан фойдаланиб келинмоқда.\nЮқумли касалликларнинг олдини олиш, нафақат тиббиёт ходимларининг вазифаси, балки ўзини, оила-аъзоларини, Ватанимизнинг эртанги келажаги бўлмиш фарзандларимизнинг соғлиғи учун қайғурган барча фуқароларимизнинг бурчидир.\nДунё аҳли таҳлика-ю, хавотирга тушган шундай оғир бир даврда ҳар бир фуқаро зиммасидаги вазифага масъулият билан ёндошиши талаб этилмоқда.\nМутасадди ва масъуллар, ҳарбийлар ва шифокорлар, ОАВ ходимлари кеча кундуз тиним билмаётган, кўлами кун сайин ортиб бораётган беморлар янада каттароқ эътибор ва масъулиятни талаб қилаётган, давлат барча заҳматни ўз зиммасига олган бир вақтда биздан фақат — уйда ўтириш талаб этилмоқда, холос.\nБу — бежизга эмас, албатта. Чунки, айни пайтда дунёда коронавирус инфекцияси тарқалиши, ундан касалланиш ва вафот этаётганлар сонининг ўсиши жиддий тус олмоқда. Дунё миқёсида ушбу касалликка чалинганлар ва вафот этаётганлар сони борасидаги кўрскаткич янада ҳушёрроқ бўлишимизни талаб этмоқда. Шукрки, мамлакатимизда ушбу дарддан тузалаётганлар сони кун сайин кўпаймоқда, аммо бу хотиржамликка берилишимизга сабаб бўла олмайди.\nБутунжаҳон соғлиқни сақлаш ташкилоти томонидан касалликнинг тарқалишини олдини олиш мақсадида, организмнинг инфекцияга қарши курашувчанлигини ошириш мақсадида витамин ва оқсилларга бой бўлган маҳсулотларни, пиёз, саримсоқ, цитрус мевалар, наъматак меваларидан тайёрланган дамламалар истеъмол қилиш лозим.\nЯна шуни қўшимча тарзда таъкидлаб ўтиш лозимки, нафақат коронавирус, балки барча юқумли касалликларнинг олдини олишнинг энг самарали усули, бу шахсий ва жамоат гигиенаси қоидаларига қатьий амал қилиш, аҳоли ўртасида тарғибот ишларини ташкил этишдан иборатлиги ойнаижаҳон орқали бот-бот таъкидланаётгани ҳам бежизга эмас.\nХусусан, ҳаво, автомобиль ва темирйўл транспорти объектларида санитария-эпидемиология ва миграция назорати кучайтирилди. Туну кун фаолият кўрсатувчи махсус штаб ҳаракати йўлга қўйилган. Касалликда гумон қилинган фуқаролар ихтисослаштирилган даволаш муассасаларида чуқурлаштирилган тиббий текширувдан ўтказилмоқда.\nАммо ушбу чора-тадбирлар хавфсизликни тўлиқ кафолатлайди дегани эмас. Негаки, коронавирус инфекцияси ҳаво томчилари орқали ўтиши, инсондан инсонга юқиши, шунингдек, касалликни клиник белгилари 14 кунгача яширин кечиши хотиржам бўлишга сабаб бўлмаслигига эътибор қаратилди. Қолаверса, бугунгача 20 га яқин тиббиёти ривожланган мамлакатда бу касаллик кузатилаётганлиги вазиятнинг нақадар жиддийлигини кўрсатиб турибди.\nЎзбекистон Республикаси Президенти Ш.Мирзиёев раҳбарлигида 2020 йил\n20 апрель куни саноат, қурилиш ва инфратузилма тармоқлари корхоналарининг тўлиқ ишлашини таъминлаш масалалари бўйича ўтказилган видеоселектор йиғилишида аҳолининг ижтимоий ҳимояси ҳамда қурилиш ва инфратузилма тармоқлари фаолияти масалалари муҳокама қилинди. “Мамлакатимизда коронавирус эпидемиясига қарши ўз вақтида кўрилган чора-тадбирлар натижасида кўплаб ҳудудлар бу хавфдан сақлаб қолинди. Шунга қарамай, аксарият вилоят ва туманларда корхоналар ўз ишини тўхтатган ёки тўлиқ қувват билан ишламаяпти. Бу ҳолат ҳудудлар иқтисодиёти ва ижтимоий соҳага, оддий қилиб айтганда, аҳоли ҳаётига салбий таъсир қилмоқда”\nДавлатимиз раҳбари йиғилиш аввалида аҳолининг ижтимоий ҳимояга муҳтож қатламини қўллаб-қувватлаш масаласига алоҳида тўхталиб ўтиб, хусусан вақтинча ишламаётган ва ёрдамга муҳтож оилаларни аниқлаб, уларни манзилли асосда озиқ-овқат ва дори-дармон билан таъминлаш кўламини янада кенгайтириш кераклиги таъкидланди.\nПрезидентимиз Ш.Мирзиёевнинг “Саховат ва кўмак” умумхалқ ҳаракати – давлатимиз ва халқимиз қудратининг амалий намоёнидир деб таъкидлаб ўтганлигини ҳозирги пандемия пайтида ҳар бир раҳбар, масъул ва мутасаддининг шиорига айланган.\nПандемия сабаб ишсизлар, ёрдам ва кўмакка муҳтож аҳоли сони ортиши табиий. Турли мамлакатлар касалликка қарши курашиш баробарида иш жойларини сақлаб қолиш ва иқтисодиётни кескин таназзулга учрамаслиги учун бор имкониятларни ишга солмоқда.\nШу боис Давлат раҳбари халқимизнинг тарихий ва маънавий қадриятлари, меҳр-саҳоват, оқибат ва ҳиммат каби юксак фазилатларини инобатга олган ҳолда, “Саховат ва кўмак” умумхалқ ҳаракатини йўлга қўйиш ташаббусини илгари сурди.\nИмкониятидан келиб чиқиб, қайсидир тадбиркор бир ойда мисол учун, 10 та, бошқа бири эса 20 та оилага кўмаклашиши, энг муҳими муҳтож оилалар аъзоларини ишга жалб қилиши мумкин. Давлат томонидан ўз навбатида бундай тадбиркорларга солиқ, лизинг, кредит тўловлари, зарур ресурслар билан таъминлаш бўйича турли имтиёз ва преференциялар берилади. Яъни бу давлат томонидан тадбиркорлик субъектлари орқали аҳолига кўрсатиладиган саховат ва кўмак бўлади.\nБу жараёнда йирик корхоналар, уларнинг жойлардаги таркибий бўлинмалари, фермерлар ва кластер хўжаликлари ҳам ихтиёрий қатнашиши муҳим эканлиги таъкидланди. Ушбу ташаббус Савдо-саноат палатасининг жойлардаги бўлимлари, банклар, ижтимоий муҳофаза идоралари ҳамкорлигида амалга оширилиши белгиланди.\nХусусан, Термиз шаҳрида ташкиллаштирилган Ҳомийлик хайрияларини мувофиқлаштириш маркази томонидан падемия даврида муҳтож ва кам таъминланган 3000 га яқин оилаларга марказда жамланган озиқ-овқат маҳсулотлари етказиб берилди. Саҳоватпеша тадбиркорларнинг инсонпарварлик хайрия ишлари давом этмоқда.\nХудойқулов Одил Чоршанбиевич\nЎзбекистон Республикаси Президенти ҳузуридаги Давлат бошқаруви Академияси тингловчиси, Республика Маънавият ва маърифат маркази Термиз шаҳар бўлинмаси раҳбари.


Spark, Nexia, Cobalt ва Gentra ишлаб чиқаришдан аста-секин тўхтатилади\nЎзбекистонда Spark, Nexia, Cobalt ва Gentra автомобилларини ишлаб чиқариш аста-секин тўхтатилади. Бу ҳақда Ахборот ва оммавий коммуникациялар агентлигида «Ўзбекистон Республикаси автомобиль саноатини жадал ривожлантиришга оид қўшимча чора-тадбирлар тўғрисида»ги президент қарори ижросига бағишланган матбуот анжуманида маълум қилинди.\n«Хорижий компаниялар билан келишувлар натижасида «Ўзавтосаноат» АЖ корхоналари базасида пластмасса ва шовқиндан ҳимоялаш деталлари, кабеллар, интерьер деталлари, технологик жиҳозлар ва бошқа маҳсулотларни ишлаб чиқариш йўлга қўйилади, — деди компания стратегик режалаштириш бошқармаси бошлиғи Рустам Қодиров. — Бу маҳаллийлаштириш даражасини 60 фоизгача етказиш имконини беради».\nРустам Қодиров 2022-2023 йилларга қадар Ўзбекистонда Spark, Nexia, Cobalt ва Gentra автомобилларини ишлаб чиқариш аста-секин тўхтатилишини айтди.\nУларнинг ўрнига 10-15 минг АҚШ доллари атрофидаги янги моделлар, жумладан, Chevrolet Onix ишлаб чиқарилиши бошланиши қайд этилди. Таъкидланишича, бу янги моделларнинг айримлари электромобил бўлади.


Фоторепортаж. Юрген Клопп Дортмундтда қандай кутиб олинди? – ТАФСИЛОТ\nФутбол 1777 марта кўрилган\nФоторепортаж. Юрген Клопп Дортмундтда қандай кутиб олинди?\nЎтаётган ҳафтанинг энг муҳим воқеаларидан бири, шубҳасиз, Юрген Клопнинг Дортмундтга қайтии бўлди. Европа лигасининг чорак финалига қуръа ташланиб, “Ливерпул” — “Боруссия” билан ўйнаши маълум бўлгач, бу мавзуни европалик ҳамкасбларимиз обдон таҳлил қилишди. Хўш, “Сигнал Идуна парк”да Клопни қандай кутиб олишаркин, мухлислар қандай муносабатда бўлишаркин, собиқ шогирдлари-чи?\nАммо ана шу мақолаларда билдирилган айрим хавотирлар мутлақо асоссиз бўлиб чиқди. Дортмунд аҳли Юрген Клопни қанчалар севишини бутун дунёга намойиш этди. Шаҳарликлар қадрдон соқолтойларининг келишига шунчалар ҳозирлик кўришдики, ҳатто “Арсенал”, “Реал” ва “Ювентус” каби дунёнинг манаман деган жамоалари ташрифи учун ҳам бунчалик тайёрланишмаган эди.\nҲаттоки Дортмундт ҳукумати ҳам қўл қовуштириб ўтиргани йўқ. Аэропортдан келаверишдаги йўлга қуйидаги мазмундаги сўзлар ёзилган баннерни илиб қўйишди: “Қадрдонимиз Юрген Клопп, ўз уйимизда мағлуб бўлиш сафарда енгилишдан кўра яхшироқдир”\nШаҳар обер-бургомистри Ульрих Зирау ҳам ушбу воқеага муносабат билдириб ўтди: “Клопп Дортмундтнинг ажралмас қисмига айланган инсонлардан бири. Биз унинг қайтаётганидан жуда хурсандмиз. Аммо ушбу ўйинда ғалаба қозонишниям жуда хоҳлаймиз”\nДарвоқе, “Боруссия” хизматчилари тағин Юрген кийинишлар хонасини алмаштирб қўймасин, адашиб кетмасин дея “Ливерпул”нинг кийиниш хонас қаердалиги ишора қилинган махсус йўлкўрсаткич ҳам ҳам тайёрлашди. Ҳам ҳазил, ҳам чин. Айтиб бўладими?!\nКалит сўзлар: футбол, Юрген Клопп, “Боруссия”, “Ливерпул”


11:18 06.11.2020 (Янгиланган 11:24 06.11.2020) Ҳавола олиш\nФарғона нефтни қайта ишлаш заводида дизел ёнилғисини янги услубда тозалаш қурилмаси ишга туширилиб "Евро-4" ва "Евро-5" стандартидаги дизел ёнилғиларини ишлаб чиқариш йўлга қўйилди.\nТОШКЕНТ, 6 ноя - Sputnik. Фарғона вилоятида "Евро 4" ва "Евро 5" дизель ёқилғисини ишлаб чиқариш бошланди, деб хабра қилмоқда Энергетика вазирлиги.\n"Бугун 5 ноябрь куни Фарғона нефтни қайта ишлаш заводида «Евро 4» ва «Евро 5» маркали дизел ёқилғисини ишлаб чиқаришга старт бериш тадбири бўлиб ўтди", - дейилган хабарда.\nЭслатиб ўтамиз, Вазирлар Маҳкамаси томонидан 2010 йил 2 июнда “Фарғона нефтни қайта ишлаш заводини модернизация қилиш” тўғрисидаги қарори қабул қилинган эди. Унга кўра корхонада инвестиция лойиҳасини босқичма-босқич амалга ошириш ишлари олиб борилмоқда.\nАйни пайтда мазкур заводнинг ГДС қурилмаси (дизел ёқилғисини гидротозалаш)даги 1,3 миллион АҚШ доллар қийматли катализатор алмаштириш йўли билан биринчи босқич ишлари амалга оширилиб "Евро 4" ва "Евро 5" маркали дизел ёқилғисини ишлаб чиқариш йўлга қўйилди.\n"Евро 4 ва "Евро 5" стандартига жавоб берадиган дизел ёқилғиси — ёқилғининг ёниш жараёнини такомиллаштириш ва унинг сарфини камайтириш, шовқин, тебраниш ва коррозия тезлигини пасайтириш, двигателни ишга туширишни осонлаштириш каби афзалликларга эга.


MILLIY TAOMLAR SALATLAR RETSEPTLARI - Statuslar to'plami sherlar to'plami sevgi haqida sherlar\nSALAT VA TAOMLAR KAREYS UZBEK TURK ITALIYA MILLIY TAOMLAR-SALATLAR RETSEPTIPISHIRIQLAR SHIRINLIKLAR PISHIRIQ SHIRINLIKLAR BO'LICHKALAR TO'RTLAR PECHENIYLAR RITSEPTI O'RGANISHSOCHLAR YUZ PARVARISHI qizlar va yigitlar uchun soch yuz parvarishi. Soch to'kilishi ugri yuzdagi dog'lar davosiDARD BORKI DAVO BOR kassaligi haqida malumot davosi davolash sirlarMASHINASOZLIK SIRLARI moshina remonti, matorni remont qilish eliktirlik dewo daewo neksiya matiz\nСочларингизнинг нурсиз ва тўкилувчан бўлиб қолганлиги сизни ташвишга солаяптими? Турли усулларни қўллашга шошилмай, энг зарур қоидаларни билиб олинг. Ҳимоя қиламиз! Қуруқлашган ва жонсиз бўлиб қолган сочларни оддий майонез ёрдамида қутқариш мумкин. Бунинг учун соч узунлигига кўра, 2 ош қошиқ майонезни 1 ош қошиқ ўсимлик ёки бодом ёғи билан аралаштириб, илдизидан то узунлигига қадар суртинг. 20-25 дақиқадан сўнг илиқ сувда чайиб, шампунь билан ювинг. Бу усулда соч илдизи мустаҳкамланиб, толаси ҳимоя қобиғига эга бўлади. Парваришлаймиз Соч тўкилиши деярли барча аёлларнинг муаммоси, десак янглишмаймиз. Бунинг олдини олиш учун уй шароитида икки дона тухум сариғига 2-3 та алоэ барги шарбатини аралаштириб, соч илдизига суртинг. Натижаси янада яхши бўлиши учун бошни целлофан пакет билан ўраб, 20-25 дақиқага қолдиринг. Сўнг илиқ сувда чайиш мумкин. Яна бир тавсия: ҳафтада бир маротаба майда ош тузига озроқ зайтун ёғини аралаштириб, соч илдизини уқалаб туриш ҳам уни мустаҳкамлайди. Ниқоблар тайёрлаймиз! Қуруқ ва нормал сочларни парваришлаш мушкул эмас. Аммо тез ёғланадиган соч учун алоҳида парвариш зарур. ҳафтасига икки-уч марта ювсангиз ҳам сочларингиз ёғланиб кетаверса, мана бу рецептни қўллашингиз мумкин: 1 ош қошиқ хамиртурушни озроқ қайнаган сувга аралаштиринг. Сўнг бир дона аталанган тухум оқини қўшинг. Ниқобни соч илидизидан узунлигига қадар суртиб, 20 дақиқадан сўнг илиқ сувда чайинг. Қўшимча воситалар билан танишамиз! Сочларингиз сержило тус олиб, яхши турмакланишини истасангиз, ҳадеб лак, мусс ёки гель каби воситаларга чалғиманг. Улардан фақат кечки оқшом ёки бирор тадбирда фойдаланиш мумкин. Бироқ кундалик турмакларда бу воситалардан ортиқча фойдаланиш, сочнинг табиий жилосини камайтириб, тез кирланишга мойил қилиб қўяди. Лак, мусс ва гелларни харид қилаётганингиз маҳал таркибида спирт эритмаси бўлмаганларини танланг. Яхшиси, сочнинг ҳажмли бўлишига ёрдам берадиган ва жило берувчи шампунлардан фойдалансангиз, табиий гўзал сочларга эга бўласиз. Сочимизни бўяймизми? Ҳар бир мавсумнинг ўзига хос ранглари бўлиши сир эмас. Шу жумладан, сочларга ранг беришда ҳам мавсумий бўёқларни танлаган маъқул. Мутахассислар ҳозир урфда бўлган соч бўёқларига: қизғиш, тўқ жигарранг, шоколад, каштан, қўнғир, товланувчи бодом ранги ва тўқ малла рангларни тавсия этишмоқда. Агар сочларингизни аввал қора рангга бўяган бўлсангиз, уй шароитида очроқ рангга бўяшингиз қийин кечади. Бу юмушни гўзаллик салонларида бажариш, яъни сочни рангсизлантириб, сўнг керакли бўёқни қўллаш мумкин. Агар сочингизга ранг танлашда иккиланаётган бўлсангиз, буни мутахассисларга қўйиб беринг. Турмакларни янгилаймиз! Ёз мавсумида сочларимиз узун ва тўлқинсимон турмакланган бўлса, кузга келиб, буни бироз янгилаймиз. Масалан, сочни юз тузилишига кўра, ўртача узунликда ёки калта қирқтириб, турмаклаш мумкин. Узун соч турмакларини хуш кўрсангиз, сочнинг бир қисмини юқорига кўтариб, қолган қисмини турмаклаш усулини танланг. Ҳозирги кунда ўрилган сочлар урфда эканлигини биласиз. Сочингиз хоҳ узун бўлсин, хоҳ калта, турлича ўриш мумкин. Доимий гўзаллик қоидаси! Сочларингиз “итоаткор” бўлишини истасангиз, уч-тўрт кунда бир маротаба бош ювишга одатланинг. ҳа-ҳа, сочни ювиш оралиғини шундай муддатга олиб борсангиз, кирланиши ҳам шунга мослашади. Сочни чайишда оддий сувга қараганда мойчечак дамламаси, бир дона лимон шарбати билан аралаштирилган эритмалар жуда қўл келади. Улар сочни янада сержило қилиб, ялтиратади. Икки–уч кунда бир марта соч илдизини енгил уқалаб, ёғоч тароқда тарасангиз, бошда қон айланиши яхшиланади. +1 Осон ва замонавий турмак! Сочни текис тараб, иккига ажратинг. Икки тарафдан ичига бураб, қайиринг-да, “невидимка” қаданг. Бир тарафдаги қайирилган соч тутамини иккинчи тарафга олиб, иккита соч тутамини бирлаштиринг. Бирлашган соч тутамини тўрт қисмга ажратиб, бир -бирининг устига ўтказинг-да, ўринг. Ўрим тугалланишига яқин соч тутамини бир-бирининг ичига қайириб, резина қаданг.\nSOCH PARVARISHI | Просмотров: 3343 | Дата: 27.01.2015\nСочнинг ўсиш тезлиги бизнинг генимиз ва турмуш тарзимиз билан бевосита боғлиқлигини унутмаслик керак. «Сочим нега секин ўсаяпти?» деган саволни беришдан аввал таомномангиз ва парваришловчи воситаларингизни кўздан кечиринг... Асосийси, муаммога ҳар томонлама ёндашинг! 1. Тўғри овқатланинг! Табиий ва сифатли маҳсулотлар (мева, сабзавот ва ёрмалар)ни истеъмол қилинг. Ана шунда организм соч ўсиши учун керакли витаминларни овқат орқали қабул қилади. 2. Эҳтиёт бўлинг! Кимёвий жингалак ёки водород пероксиди билан «ювилган» сочлар секин ўсиши табиий ҳол. Бундан ташқари, соч бўёғи, лаки ва муссидан ҳамда фен, дазмол каби воситалардан тез-тез фойдаланиш ҳам жараённи секинлаштиради. 3. Соч «гулламасин» Сочларни учидан бир ярим-икки ойда қирқтириб туриш ҳам уларнинг тезроқ ўсишига таъсир кўрсатади. Чунки соч учидан гуллаб борса, уч қисми синувчан бўлиб қолади. Натижада сочнинг ўсгани асло сезилмайди. 4. Бошингизни уқаланг! Ҳар куни камида 10 дақиқа вақтингизни бошни уқалаш учун ажратишга одатланинг. Бу билан бошда қон айланиш жараёни тезлашиб, соч фолликула (илдиз)лари керакли миқдорда фойдали моддалар билан таъминланиб, соч ўсишига сабаб бўлади. 5. Ханталли ниқоб Қуруқ хантал кукунидан 2 ош қошиқ олиб, 2 чой қошиқ шакар, битта тухум сариғи ва 2 ош қошиқ қайноқ сувни аралаштириб, тайёр ниқобни қуруқ соч илдизига суртиб чиқилади. Сочнинг қолган қисмига эса кунгабоқар мойидан суртиш лозим. Агар ниқоб бош терисини ачиштираётган бўлса, илиқ сувда ювиб ташланг. Кейинги сафар ниқобни тайёрлаётганингизда камроқ шакар солиб, кунгабоқар мойидан қўшинг. Бу муолажани ҳафтасига 1 марта 30 дақиқадан оширмасдан бажариш лозим. Акс ҳолда соч қуруқлашиб, қазғоқ пайдо бўлиш эҳтимоли бор. 6. Никотин кислотаси Никотин кислотасини тамаки таркибидаги заҳарли никотин моддаси билан асло адаштирманг. Бош терисида қон айланишини яхшилаш ва соч илдизини мустаҳкамлаб, ўсиши учун 2 дона никотин кислотаси ампуласи (дорихоналардан топиш мумкин) ва 1 ош қошиқ алоэ ўсимлигининг шарбати аралаштиринг. Ниқобни нам сочларнинг илдизига суртинг. 1,5 соатдан кейин илиқ сувда ювинг. Бу ниқобдан ҳафтасига бир маротаба фойдаланган маъқул. 7. Қалампир дамламаси 1 ош қошиқдан қалампир дамламаси (исталган дорихонадан топиш мумкин), чакамуғ мойи (репейное масло), лимон шарбати ва асални аралаштириб, битта тухум сариғи қўшинг. Ниқобни соч илдизидан бошлаб учига қадар суртинг. Полиэтилен қалпоқ кийиб, устидан сочиқ ўраб олинг ва 1 соат давомида мана шу ҳолатда юринг. Илиқ сувда шампунь билан ювган маъқул. 8. Канакунжут мойи Бу мой таркибида ёғли кислоталар мавжуд бўлиб, соч илдизи ва толасини озиқлантириш учун фойдали ҳисобланади. Бунинг учун бир ҳафтада бир маротаба мойни қуруқ сочларга илдизидан то учигача суртиб, 30 дақиқа давомида бошда ушлаб турилади. Мой сочдан тез ювилиши учун илиқ сувда биринчи кондиционер, ундан сўнг эса шампунь билан ювган яхши. Факт Инсон соч толаси бир ойда ўртача 1,25 см.га ўсади. Бироқ организмнинг турфа хиллигини инобатга олинганда кимникидир 3 см.га, кимникидир эса 1 см.га ўсиши мумкин. Болаларнинг сочи бир ойда 13 мм. ўсади. Ёш улғайгани сари соч ўсиш жараёни секинлашиб боради ва кўрсаткич бир ойда 1 см.ни ташкил қилади. Шундан келиб чиқиб, соч ўсиши бевосита ёш билан боғлиқ деган хулоса келиб чиқади. Бундан ташқари, ирқ ҳам муҳим аҳамият касб этади. Масалан, монголоид ирқидаги инсонларнинг сочи узунроқ, қалин ва соғломроқ бўлиши исботланган. Соч ўсиш тезлигига таъсир кўрсатиш учун аввало ўсиш жараёнини ўрганиш зарур. Тунга нисбатан кундузи сочлар тезроқ ўсади. Йилнинг иссиқ фаслларига қараганда, куз ва қиш фаслларида секинроқ ўсиши кузатилган. Сутканинг 14-16- соатларида айниқса соч толасининг доимгидан тез ўсиши маълум бўлган. Мақолада дерматолог-трихолог шифокор Шерзод МАҲМУДОВ берган тавсиялардан фойдаланилди. Дилноза ШУҲРАТ қизи\nSOCH PARVARISHI | Просмотров: 6108 | Дата: 27.01.2015\nСоч тўкилиши эркаклар учун ҳақиқий фожеа эканлигини... аёллар жуда яхши билишади. Бу муаммо билан рўбаро келганлар орасида руҳий қийналган, ўзига ишончи пасайган ҳамда депрессияга йўллиққанларни учратиш мумкин. Суянган тоғингизни шу кичкинагина муаммо «синдириш»ига йўл қўйманг, дугонажонлар! Ҳатто, бу ота-бобосидан мерос бўлса ҳам, унга қарши замонавий усуллар билан курашишга шайланинг! «Нима учун менинг ёримники?» Соч тўкилиши тиббиётда алопеция хасталиги дея юритилади. Бу дарднинг юзага келишига қуйидаги омиллар сабаб бўлади: ИРСИЯТ.Соч тўкилиши ота ва ҳатто, онанинг отасидан ҳам ўтиши мумкин. Генлар ўзини қачон намоён этишига организмдаги гормон миқдори, ёш, асабийлик ҳамда бошқа бир қатор касалликлар ҳам сабаб бўлади; ГОРМОНАЛ ФОННИНГ ЎЗГАРИШИ. Соч тўкилиши ҳолати эркак организмидаги дигидротестостерон (DHT) гормони билан бевосита боғлиқ. Бу гормон эркаклар соч-соқолининг фолликулалари миқдори ва сифатига жавобгар бўлади. Унинг камайиши оқибатида соч тўкилиши мумкин; ЁШ.Йиллар ўтгани сари организм қариб боради. Ўз навбатида танадаги сочлар сийраклашади. Ва эркакларда соч тўкилиши қариликнинг бир белгиси сифатида кўзга ташланади. Эслатиб ўтамиз, ёш сабаб соч тўкилса, «эктириш» фойда бермайди; СТРЕСС.Асабийлик натижасида буйрак ости безлари кортизол гормонини ишлаб чиқаришни бошлайди. Кортизол гормонининг меъёридан ортиши терининг коллаген тўқималарини зарарлайди. Натижада тўқималар бўшашиб, соч тўкилади; ҚАЛҚОНСИМОН БЕЗ.Агар қалқонсимон безнинг фаолияти бузилса, бутун организм қийналади. Гормонал фоннинг бузилиши натижасида ҳамма аъзолар билан бир қаторда, сочнинг таркибий тузилиши ўзгаради. Қуруқлашиб, жилокорлигини йўқотади. Соч тўкилиши билан биргаликда қошларнинг сийраклашиши ҳам кузатилади; Носоғлом турмуш тарзи; Турли хил дорилар билан даволаниш (қонни суюлтирадиган, антидепрессантлар ва бошқалар); Диабет; Анемия; Бош терисидаги замбуруғли инфекциялар. Даволашнинг 5 усули Дори-дармон соч тўкилишининг илк босқичларида самарали ҳисобланади. Керакли натижага эришиш учун сабр билан 6 ойдан 1 йилга қадар даволаниш лозим. Лазер терапия. Лазер нурларининг соч ўсишига ижобий таъсири шифокорлар томонидан тасдиқланган. Бу усулда даволаш натижасида 70 фоиз тинч ҳолатдадаги соч фолликулаларининг ўсиши кузатилади. Даволаш курси бир йил мобайнида узлуксиз олиб борилади. Аввалига бир ҳафтада икки маротаба ўтказилган муолажа, кейинчалик бир ойда бир марта қилинади. Бир сеанс нархи: 2 минг сўмдан – 5 минг сўмгача. ПУВА-терапия — узун тўлқинли ультрабинафша нур билан даволаш бўлиб, сийраклашган қошни ҳам ана шу усул билан тиклаш мумкин. Бир сеанс нархи: 2 минг сўмдан – 5 минг сўмгача. Мезотерапия — витамин, минерал моддалар ҳамда DHT гормони блокаторидан таркиб топган қатор микроинъекциялар билан даволаш. Бу усул оддий ва арзон муолажа саналади. 5-7 кун оралиғида такрорлаб туриш тавсия этилади. Бир даво курси 10-12 муолажадан ташкил топган. Муолажанинг умумий нархи фойдаланилган дориларга қараб белгиланади. Бир даво курси учун 200 минг сўмдан – 400 минг сўмгача сарфланиши мумкин. Соч трансплантацияси — бошнинг кал қисмига соч ўсишда давом этаётган ҳудуддан соч олиб, «экилади». Ушбу муолажа усули бир неча маротаба қайта ўтказилиши ҳам мумкин. Баъзан муолажадан сўнг терида кичик чандиқлар ҳам қолади. Соч трансплантациясида 1 см2 ўлчамдаги бош терига 20 тадан 40 тагача соч толаси «экилади». Соғлом инсоннинг бош терисида 1 см2 ҳудудда 100 тадан 120 тагача соч толаси бўлади. Бир дона соч толасининг экилиши 4 минг сўмдан – 9 минг сўмгача. Тошкент шаҳрида Республика ихтисослаштирилган дерматология ва венерология илмий-амалий марказида ушбу даво усулидан фойдаланиш мумкин. ШУНИНГДЕК,соч тўкилиши муаммосига қарши махсус ниқоб ва шампунлар ёрдамида курашиш мумкин. Уларнинг қанчалик самара бериши ҳар бир инсоннинг тери хусусиятига боғлиқ. ЭСЛАТМА, мижоз шифокор тавсиясига кўра муолажа усулини танлагани маъқул. Мақолани олий тоифали шифокор, дермато-венеролог Шуҳрат АКБАРОВ тавсиялари асосида Дилноза МИРТОЛИПОВА тайёрлади.\nSOCH PARVARISHI | Просмотров: 722 | Дата: 27.01.2015\nСочларим ҚАЛИН бўлсин десангиз 5 та энг зўр усул\nСтатистик маълумотларга кўра, жаҳон бўйича аёлларнинг тўқсон фоизи сочлари сийраклигини яширишга уринишар экан. Аммо шуниси ҳам ҳақиқатки, стилистлар муаммони бартараф этишнинг камида бешта оддий усули мавжудлигини таъкидлайдилар. Уларга риоя қилсангиз, бас, кўнглингиздагидек соч турмаги ҳосил бўлади. Соч қуритишнинг ҳам қоидаси бор Соч илдизига ҳажм берувчи махсус спрейдан сепиб, сўнг қуритиш сийрак сочни “қалин”лаштиради. Бироқ бунда сочни охиригача қуритиб юбормай, аввал таралади. Сўнг алоҳида тутамларни думалоқ тароққа ўраб, яна қуритишда давом этилади. Жингалак турмак Сочни жингалаклаш ҳам унга анча ҳажм беради. Бунинг учун нам сочга мусс, яъни кимёвий кўпикдан суртиб, бигудига ўраб қуритиш керак. Сўнг бигудини ечиб, сочни ўзингиз истаган шаклга келтирасиз ва лак билан “қотирасиз”. Бундай усул калта ва ўрта узунликдаги сочларга мос келади. Бўғот-бўғот (лесенка) шаклда кесиш Гарчи, табиат сизни қалин соч билан сийламаган бўлса-да, турмакни тўғри танлаш йўли билан бу муаммони бартаф этишингиз мумкин. Аслида, соч жуда калта ёки узун бўлгани учун ҳам сийрак кўринади. Ўрта узунликдаги сочларга ёноқнинг ўрта қисмидан бошланган бўғот-бўғот (лесенка) турмаги мос тушади. Сочни оқартириш (мелирование) Сартарошлик санъати мўъжизаси саналмиш бу усул ранглар ўйини орқали сочга ҳажм беради. 5. Қуруқ шампунь Соч илдизига махсус қуруқ шампунь билан ишлов бериш лозим. У сочдаги ортиқча “ёғ”ларни сидириб олади. Сўнг бироз тараб, турмаклаш мумкин. Соч ҳақида 5 афсона Шампунни тез-тез ўзгартириш лозим Бу нотўғри фикр. Соч парваришига мўлжалланган воситаларни танлаш жуда масъулиятли вазифа. Агар уларнинг ўзингизга мосини топиб улгурган бўлсангиз, ўзгартиришга асло ҳожат йўқ. Тажрибали мутахассислар фикрича, соч миядан фарқли ўлароқ, турли “бренд”ларни фарқлай олмайди ва унда ўрганиб қолиш ҳисси мавжуд бўлмайди. Бир тола оқ соч юлиб олинса, ўрнига учта тола ўсиб чиқади Бунга ҳазил деб таъриф берган бўлардик. Бироқ ёдда сақлангки, оқ сочларни юлиш ҳам тўғри эмас. Зеро, оқ толалар йил сайин ортиб боради ва уларнинг барини юлиш имконсиз. Қолаверса, сочни юлиш унинг илдизига зарар етказиши мумкин. Қирқилгани сайин қалинроқ бўлади ва тезроқ ўса бошлайди Афсуски, бундай эмас. Шунчаки соч калталанганида бир хил узунликда бўлгани туфайли қалиндек кўринади. Аслида, ҳар кимнинг сочи қалин ёки сийрак бўлиши у туғилмасидан аввал генетик жиҳатдан дастурлаштирилган бўлади. Шуни ҳам ёдда тутиш лозимки, соч тез-тез қирқилса, яхшироқ ўсишини тадқиқотчилар исботлаб беришган. Масалан, калта соч ойига2 см., узуни эса (30 см.дан узун) бор-йўғи 1см. га ўсади. Сочлар жило таратиши учун ҳар куни бошни уқалаш лозим Бунга аниқ жавоб бериш мушкул. Чунки қазғоқ ва бош касалликларида уқалаш тавсия этилмайди. Шунинг учун бу машғулотни трихолог ва невропатолог шифокор тавсияси билан бажарган маъқул. Соғлом бош териси учун эса ҳафтасига 1-2 марта уқалаш муолажаси кифоя. ҳўл сочни тараш унинг тўкилишига олиб келади Тўғри. Баъзилар ҳўл сочни яхшилаб тарашади. Билишмайдики, бу соч тўкилишига олиб келиши мумкин. Тажрибали сартарошлар сочни қўл ҳаракатлари билан енгил силкитиб қуритишни тавсия қилишади. Шунингдек, уларнинг фикрича, деярли қуриган сочни эҳтиёткорлик билан катта тишли тароқда тараш мақсадга мувофиқ. Стилист Сардор Солиҳов тавсиялари асосида Саодат тайёрлади.\nSOCH PARVARISHI | Просмотров: 660 | Дата: 27.01.2015\nСочни совуқдан ҳимоялаймиз\nҚишки изғиринда сочимиз ҳар жиҳатдан парваришга муҳтож бўлади. Шу боис бугун эътиборингизга бу борадаги керакли тавсияларни ҳавола этмоқчимиз. Дазмол ва фен Қишда соч билан боғлиқ энг катта муаммолардан бири – қуруқшаб қолишидир. Чунки совуқ мавсумда ёздагига нисбатан фендан кўпроқ фойдаланамиз. Қолаверса, ҳаво ҳароратининг ўзгариши, яъни иссиқ хонадан изғиринга бош кийимсиз чиқиш ҳам бунга сабаб бўлади. Шу боис қишда имкон қадар соч турмаклаш учун мўлжалланган дазмол ҳамда фенни камроқ ишлатиш ва албатта, бошни иссиқ тутиш керак. Шампунларни алмаштирамиз! Совуқ ҳаво сочга салбий таъсир ўтказишининг олдини олиш учун оддий шампунь ва кондиционерларни юмшатувчи ҳамда озиқлантирувчи воситаларга алмаштириш лозим. Ҳафтада бир маротаба бош терисини яхшилаб тозаловчи воситалардан фойдаланишни одат қилинг. Бу шампунь ва турли ниқоблар таркибидаги озуқа моддалар бош терисига сингишини осонлаштиради. Ниқобларни душ қабул қилаётганда суртиш фойдалидир. Душдан сўнг сочни илиқ сувда чайиш ҳужайраларнинг намликка тўйинишига сабаб бўлади. “Гуллаган” сочни даволаш мумкинми? Афсуски, соч “гуллаган”ида фақат сартарош қайчисигина бу муаммони бартараф эта олади. Узун сочингиздан айрилиб қолишни истамасангиз, дарҳол чакамуғ (репейное) мойини бошга суртинг. Уни 30 даражагача иситиб, бош (ва сочнинг узунлиги бўйлаб)га суртиш ва 1-2 соат ўраб қўйиш лозим. Муолажадан сўнг соч шампунда яхшилаб ювилади. Энг яхшиси — илиқ сув Иссиқ сув бошдаги ёғ безларининг фаоллашувига олиб келади. Совуқ сув эса капилляр томирлар торайиб, бош териси яхши озиқланмаслигига сабаб бўлади. Шу боис бош ювганда энг яхшиси, илиқ сувдир. Қазғоқ қаердан пайдо бўлди? Агар қишда қазғоқ пайдо бўла бошласа, сабабини об-ҳаводан билаверинг. Унутмангки, бундай пайтда ҳар уч кунда бир соч илдизини фойдали ёғлар билан озиқлантириб туриш зарур. Ана шунда қазғоқ пайдо бўлишининг олдини олган бўласиз. Натижа янада самарали бўлиши учун эса ёғ суртгач, бошингизни 5-6 соатдан сўнг ювинг. “Сочим “электрланиб” қолди” “Электрланиб” қолган сочлар қиш бўйи кўпчилигимизни асабийлаштиради. Хўш, нега айнан қишда шундай? Гап шундаки, ёз фаслида соч етарлича озиқланади, қишда эса авитаминоз ва бош кийими сочнинг “электрланиб” қолишига сабаб бўлади. Шу боис тароғу фенни тўғри танланг. Ионлаштириш хусусиятига эга бўлган фен ва ёғоч тароқдан фойдалансангиз, муаммодан халос бўласиз. Пуркагичга минерал сув (газланган бўлиши ҳам мумкин) солиб, унга бир икки томчи лаванда мойидан томизгач, сочга пуркасангиз ҳам соч “электрланмайди”. Лак ва геллардан фойдаланмаслик керакми? Аксинча, қишда лак ва геллардан кўпроқ фойдаланиш керак. Чунки улар сочни изғириндан ҳимояловчи қобиқ ҳосил қилади. Натижада, совуқ ҳавонинг сочга зарарли таъсири камаяди. Бош кийимимиз ҳам бир муаммо-я! Қишки бош кийим соч турмагини бузиши барчага аён. Шундай бўлмаслиги учун бир стакан сут маҳсулотларидан бирортасига (қатиқ, сметана ёки сут) бир стакан мойчечак дамламаси ва бир неча томчи олма сиркасидан қўшиб, шампундан фойдаланиб бўлгач, сочга суртиш ва 3-5 дақиқадан сўнг чайиш лозим. Стилист Сардор СОЛИҲОВ тавсиялари асосида Саодат тайёрлади.\nSOCH PARVARISHI | Просмотров: 584 | Дата: 27.01.2015\nЛак, мусс, воск ва соч бўёғи замонавий аёлнинг соч турмаклашдаги энг яқин ёрдамчилари ҳисобланади. Кўпгина аёллар бу воситалардан деярли ҳар куни фойдаланишади. Аммо соғлом ва жилокор сочларга зарар етказиб қўймаслик учун бу воситаларни танлашда ва фойдаланишда аҳамият қаратилиши лозим бўлган жиҳатлар ҳам йўқ эмас. Мутахассис: Наргиза Эсонова Соч учун лаклар Сочларни бежирим турмаклашда қўлланиладиган ўнлаб воситалар орасида барчага маълум ва машхури, сўзсиз, лак ҳисобланади. Барча рекламалар ушбу воситани кўкларга кўтариб, у соч толасини ўраб, ҳимоялашини айтишяпти. Балки чиндан ҳам шундайдир, аммо ҳаво ҳарорати симоб устунининг манфий чегарасини кўрсатиб турганда бундай “ҳимоя” қатлами соч толасини музлаб қолган сумалакка айлантириб қўяди. Натижада унга зарар етиб, осон синувчан бўлиб қолади. Бундан ташқари, ўткир хидли лаклар нафас йўлларига ҳам жиддий зарар етказади. Мана шу салбий хусусиятларни инобатга олган баъзи ишлаб чиқарувчилар хидсиз воситаларни тақдим этишмоқда. Айтгандай, соч учун лак танлай туриб, таркибида спирт йўқлигига алоҳида эътибор қаратинг. Ахир спир сочни қуритиб, унинг учлари гуллашига ҳам сабаб бўлади. Бундан ташқари, ҳомиладор аёлларга турмак яратишда лакдан фойдаланиш тавсия этилмайди. Кузатувчилар лак таркибидаги фталат моддаси ҳомиланинг жинсий органлари ривожланишига салбий таъсир кўрсатиши мумкинлигини аниқладилар. Мусс Сочлари ҳажмдор бўлишини истайдиган аёлларнинг чинаккам ёрдамчиси бўлган бу восита ҳам баъзи камчиликлардан ҳоли эмас. Биласизки, мусс ва кўпиклар нам сочга суртилади ва ундан фойдаланишда меъёрни аниқ билиш жуда муҳим. Агар керагидан ортиқроқ суртиб қўйилса, сочлар кир ва ёғли кўринади. Уларнинг таркибидаги кимёвий моддалар бош терисида тиқинлар ҳосил қилгани боис, ювиб ташлаганингиздан кейин махсус бош териси учун скраблардан фойдаланиш мақсадга мувофиқ. Агар сочларингиз қалин ва узун бўлса, муссларнинг сизга фойдаси тегиши даргумон. Улар кўп ҳолларда ўрта ва калта узунликдаги соч соҳабалари учун мўлжалланган. Бўёқ Кўпчилигимиз фойдаланадиган кимёвий соч бўёқлари ҳам икки турга бўлинади. Турғун (перманент) бўёқларнинг ранги узоқ муддат сақланиб туради. Бунга сабаб эса улар таркибидаги водород пероксиди, амиак, кумуш, қўрғошин, мис тузлар бўлиб, улар бўёқ билан бир сочнинг ички қатламларига етиб боргани туфайли соч ранги узоқ муддат давомида ўчиб кетмайди. Аммо водород пероксиди ва амиак соч толаларига зарар етказишидан ташқари, аллергик реакцияларга ҳам сабаб бўлиши мумкин. Бундай ножўя таъсирларни бартараф этиш учун ишлаб чиқарувчилар ярим турғун бўёқларни таклиф этишмоқда. Уларнинг таъкидлашича ярим турғун бўёқлар таркибида амиак ва водород пероксиди мавжуд эмас. Бироқ шунга қарамай, бундай соч бўёқларини бутунлай безиён деб бўлмайди. Агар ярим турғун бўёқлардан фойдаланишга қарор қилган бўлсангиз, натижа икки-уч ҳафта давомида сақланиб туришига ҳам эътибор қаратинг. Воск Бу восита жингалак соч соҳибаларига текис турмак яратишда қўл келади. Ингичка, тез чигал бўлувчи ва турмаклаш қийин сочлар учун айни муддао. Таркибида турли табиий мойлар мавжуд бўлгани боис воск соч толаларини ўраб олади ва ультрабинафша нурлари, чанг ва шамолдан ҳимоялайди. Бу воситадан фойдаланишда ҳам меъёрга риоя этиш жуда муҳим. Воскни нам сочларга суртиш тавсия этилмайди. САОДАТ тайёрлади.\nSOCH PARVARISHI | Просмотров: 521 | Дата: 27.01.2015\nBu salat juda ajoyib Зарур масаллиқлар: 250-300 гр. исталган балиқ гўшти, 4 донадан картошка ва тузланган бодринг, 2 та лавлаги, майонез, кўкатлар, туз, зираворлар. Тайёрланиши:1. Балиқ гўштини туз ва зираворли сувда қайнатинг. Пишгач, териси ва қилтаноғини ажратинг. 2. Картошка, сабзи ва лавлагини қайнатиб, тозаланг. Балиқ гўштини каттароқ қилиб, қолган масаллиқларни бир хил катталикда тўртбурчак шаклда тўғранг. 3. Барча масаллиқларни аралаштириб, майонез, туз солинг-да, кўкатларни қўшинг. Тайёрланиш вақти:40 дақиқа. 4 кишилик\nBAYRAM SALATLARI | Просмотров: 702 | Дата: 26.01.2015\n«Денгиз юлдузи» Иштаҳани қитиқлайдиган салат! Зарур масаллиқлар:200 гр. дудланган қизил балиқ, 100 гр. дудланган оқ балиқ, 2 тадан қайнатилган картошка ва сабзи, бир бош пиёз, майонез, туз, безак учун оқ седана. Тайёрланиши: 1. Оқ балиқ гўштини узун сомонча шаклида тўғранг. Картошка ва сабзини қирғичдан ўтказинг. Пиёзни майдалаб кесиб, совуқ сувда чайиб олинг. 2. Салат ликопчасига майонез ёрдамида юлдуз шаклини чизинг. Сўнг ҳосил қилинган шакл ичига картошани жойлаштиринг. Устига майонез суртиб, туз сепинг. 3. Картошкадан сўнг тўғралган балиқ ва пиёзни солинг. Юзасини текислаб, майонез билан қопланг. Туз сепишни унутманг. 4. Сабзини жойлаб, унинг устидан ҳам майонез суртасиз. Сўнг атрофини текисланг-да, қизил балиқ гўшти бўлаклари билан безатинг. Юзасига седана сепинг. Тайёрланиш вақти: 30 дақиқа\nBAYRAM SALATLARI | Просмотров: 1863 | Дата: 26.01.2015\nХитойча лаққа балиқ Ичида апельсини ҳам бор!\nЗарур масаллиқлар: 1 кг. лаққа балиқ, битта апельсин, 100 гр.дан пишлоқ ва сариёғ, 2 ош қошиқ майонез, туз, мурч ва зираворлар, зар қоғоз (фольга). Тайёрланиши: 1. Балиқни тозаланг. Сўнг устки қисмидан тагига теккизмай кесиб чиқинг. 2. Тузга мурч ва зираворларни аралаштириб, балиққа суртинг. 3. Пишлоқ ва сариёғни бир хил катталикда кесинг. Апельсинни икки паллага ажратиб, уни ҳам тўғранг. 4. Балиқнинг кесилган қисмларига биттадан апельсин, пишлоқ ва сариёғни жойлаштиринг. Юзасига майонез суртиб, зар қоғозга ўранг. Таом газ печининг 180 даража ҳароратида 40 дақиқада тайёр бўлади. Пишгач ўрамидан ажратмаган ҳолда дартурхонга тортиқ этинг. Тайёрланиш вақти: 30 дақиқа\nO'ZBEK MILLIY TAOMLARI | Просмотров: 713 | Дата: 26.01.2015\nЗарур масаллиқлар: 200 гр. ун, 100 гр. маргарин, 4 дона тухум, 50 гр. майонез, 1 ст. шакар, 2 ош қошиқ какао, 4 ош қошиқ қаҳва, бир қути хамирюмшатгич. Кремига:500 гр қаймоқ, 1 ст.шакар. Ичига:200 гр олча жеми. Безак учун: 100 гр қора шоколад. Тайёрланиши: 1. Эритилган маргаринга майонез ва шакарни қўшинг. Биттадан тухумни солиб, аталанг. Қаҳвани ярим пиёла сувда эритиб, какао билан бир вақтда қўшинг. 2. Масаллиқларни яхшилаб аралаштиргач ун ва хамирюмшатгични қўшасиз. Хамир қуюқ сметана кўринишида бўлиши керак. Ёғланган пишириқ қолипига хамирни солиб, 40 дақиқага қиздирилган газ печига қўйинг. 3. Қаймоқни шакар билан аралаштириб, миксер ёрдамида кўпиртиринг. Корж пишгунича музлатгичга қўйишингиз мумкин. 4. Торт коржи тайёр бўлгач, совутинг. Иккига ажратгач, ўртасига крем суртиб, устидан олча жемини соласиз. Иккинчи коржни жойлаб, торт юзасини қолган крем билан безатинг. 5. Шоколадни қирғичдан чиқариб, ширинликни безатишда фойдаланинг. Тайёрлаш вақти: 50 дақиқа\nSHIRINLIKLAR TAYYORLASH | Просмотров: 2813 | Дата: 26.01.2015


Олим коронавирусга қарши иммунитет ҳосил қиладиган...\nФото: «Depositphotos / alexraths»\nМутахассис денге иситмасини бошидан ўтказган одамларда COVID-19га иммунитет борлигини қайд этди. Америка Дьюк университети профессори Мигель Николелиснинг сўзларига кўра, денге тарқалиши қайд этилган ҳудудларда коронавирус инфекцияси билан касалланиш ҳолати секин ўсганлиги кузатилган. Бу олимнинг ушбу хасталик билан касалланган инсонлар танасида COVID-19га антитанача бўлиши мумкин деган хулоса чиқаришига сабаб бўлди.\nУшбу ажойиб кашфиёт денге флавивирус серотиплари ва SARS-CoV-2 ўртасидаги иммунологик ўзаро реактивликнинг имкониятларини оширади, дейилади тадқиқотда.\nНиколелиснинг айтишича, борди-ю, унинг тахмини тўғри бўлиб чиқса, денге иситмаси билан касалланиш ёки унга қарши вакцина иммунизацияси COVID-19га қарши ҳимоя билан таъминлаши мумкин.


ХАРИД ШАРТЛАРИГА БЕФАРҚЛИК ЧУВ ТУШИБ ҚОЛИШГА ОЛИБ КЕЛАДИ\nЖорий йилнинг биринчи чорагида вилоят истеъмолчилар ҳуқуқларини ҳимоя қилиш жамиятлари ҳудудий бирлашмаси ва туман (шаҳар) жамиятларига коммунал, савдо, соғлиқни сақлаш соҳалари ҳамда табиий газ, ичимлик суви, электр энергияси таъминотидаги қонунбузилиш ҳолатлари, шунингдек, почта, алоқа ва транспорт хизматларининг сифатсизлиги юзасидан жами 207 та мурожаат келиб тушган.\nШу асосда олиб борилган ўрганишлар натижасида 400 миллион сўмдан ортиқ моддий зарар истеъмолчилар фойдасига қайта ҳисоб-китоб қилинган.\nБОШЛАНҒИЧ БАДАЛНИ ҚАЙТАРИБ БЕРДИ\nҚарши туманилик З.Эронов яхши ният билан Батош массивидаги намунавий лойиҳа асосида қурилаётган уй-жойдан олиш учун 17 миллион 155 минг сўм бошланғич бадални тўлайди.\nУнга тегишли уйни қуриш "XXI аср хусусий инвест" МЧЖга тендерда ишониб топширилганди. Аммо орадан икки йил ўтса ҳам қурилиш ишлари ўз ниҳоясига етай демасди. Якунланган қисмларида эса иш сифатсиз бажарилганди. Пудратчи билан баҳсларда муаммоси ҳал бўлмаган фуқаро Ўзбекистон истеъмолчилар ҳуқуқларини ҳимоя қилиш жамиятлари федерациясига мурожаат қилишга мажбур бўлади.\nМасала тегишли мутахассислар иштирокида атрофлича ўрганилди ва якунда бошланғич бадал учун тўпланган 17 миллион 155 минг сўм истеъмолчига қайтарилди.\nТРИЦИКЛ БЕПУЛ ТАЪМИРЛАНДИ\nҚарши тумани Қовчин қишлоғида яшовчи Бегзод Эргашев шу йилнинг 26 февраль куни "АS-Қашқадарё-Servis" шуъба корхонаси билан тузилган олди-сотди шартномасига мувофиқ, Наманганда ишлаб чиқарилган трициклни 26 миллион сўмга сотиб олади. Бироқ трицикл бор-йўғи 400 километрга яқин йўл юриб, техник носоз ҳолга келиб қолади.\nЎрганиш жараёнида маълум бўлдики, Б.Эргашевга трициклни сотиб олиш пайтида "Истеъмолчилар ҳуқуқларини ҳимоя қилиш тўғрисида"ги Қонун 6-моддаси талабларига зид тарзда, товардан самарали ва хавфсиз фойдаланиш қоидалари ҳамда шартлари тўғрисида сотувчи ва ишлаб чиқарувчи томонидан ҳеч қандай маълумот тақдим этилмаган. Шунингдек, истеъмолчига сервис китобчаси ва трициклни юритиш бўйича тегишли қўлланмалар ҳам берилмаган. Натижада Б.Эргашев техника воситасидан хавфсиз ва самарали фойдаланиш ҳамда кузатилган носозликни ўз вақтида бартараф этиш имконига эга бўлмаган.\nЯкунда ишлаб чиқарувчи томонидан мототранспорт воситасидаги нуқсонлар бепул тузатиб берилиши таъминланди.\n8 ОЙДАН КЕЙИН ИШЛАМАЙ ҚОЛДИ\nҲар ким ўз хонадонида муносиб шароит яратишга интилади. Қарши шаҳрилик Абдимурод Бўтаев ҳам сув иситиш қурилмасини кредитга олиб, хонадонига ўрнатди. Уч йил кафолат берилган ушбу мослама 8 ойдан кейин ишламай қолди.\nҚурилмани сотиб олган жойига борганда, ишлаб чиқарувчи компаниянинг Қарши шаҳридаги сервис хизматига мурожаат қилиши кераклигини айтишади. Сервис ходими эса "Қишлоқ қурилиш инвест" МЧЖ томонидан етказиб берилган ва "Қашқадарё темир йўл қурилиш ва таъмирлаш бошқармаси" МЧЖ томонидан фуқаро хонадонига ўрнатилган сув иситкичнинг сув ва газ фильтрлари қўйилмаганлиги сабабли яроқсиз ҳолга келганини аниқлайди. Масала шу билан ҳал бўлмагандан кейин бу иш билан Бош прокуратура ҳузуридаги иқтисодий жиноятларга қарши курашиш департаменти Қарши шаҳар бўлими шуғуллана бошлади ва қонуний асосда ҳал этиладиган бўлди.\nШу ўринда истеъмолчиларга уй-жой қурилиши, қиймати баланд маҳсулотларни харид қилишдан олдин унинг сифатлилигига эътибор бериб, тузилаётган шартнома шартларини батафсил ўрганиб чиқишни, турли маиший, техник, газ, электр, сув таъминоти ва бошқа соҳаларда хизмат кўрсатилганида, хизмат кўрсатилганлиги ҳақидаги ҳужжатларни, бирор нарса харид қилганда эса касса чекини талаб қилишни унутмасликни тавсия қилган бўлардик. Акс ҳолда харид шартларини англамай чув тушиб қолиш ҳеч гап эмас.\nВилоят истеъмолчилар ҳуқуқларини ҳимоя қилиш жамиятлари ҳудудий бирлашмаси маълумотлари асосида Шоҳиста БОЗОРОВА тайёрлади.


Тутқун Уйғур ёзувчиси Нурмамат Ёсин тақдирига ойдинлик киритиш талаб қилинмоқда - BBC Uzbek - Mintaqa\nТутқун Уйғур ёзувчиси Нурмамат Ёсин тақдирига ойдинлик киритиш талаб қилинмоқда\nСўнгги янгиланиш 3 январ 2013 - 15:49 GMT\nНурмамат Ёсин "Ёввойи каптар" ҳикояси учун қамалган.\nҚатор халқаро ташкилотлар Хитой қамоқхонасида сақланган ёш Уйғур ёзувчиси Нурмамат Ёсин ўлими ҳақидаги хабарлар тарқалганидан кейин Хитой ҳукуматидан унинг тақдири борасида маълумот беришни талаб қилмоқдалар.\nХалқаро Amnesty International ташкилоти ҳикояси учун қамалган ёш Уйғур ижодкорининг ўлими Хитой ҳукумати учун "шармандали айблов" эканини айтган ва Нурмамат Ёсин ўлимини сир сақлаш ҳаракатларини қоралаган.\nУйғур Американ Ассоциацияси Хитой ҳукуматидан зудлик билан Нурмамат Ёсин ҳақида ахборот беришни талаб қилган.\nУйғур Американ Ассоциациясига кўра, Нурмамат Ёсин оламдан ўтгани ҳақида хитойлик ҳуқуқшунос олим Тенг Бияао Twitterдаги саҳифасида маълум қилган.\nТарқатилаётган хабарларга кўра, Нурмамат Ёсин 2011 йилда хасталикдан вафот этган.\nАссоциация "Эркин Осиё" радиоси Мандарин хизматининг Нурмамат Ёсин оиласи билан суҳбатлашиб хабар тарқатганини ҳам маълум қилган.\n"Эркин Осиё" радиосига кўра, яқинлари Нурмамат Ёсиннинг ўлгани ҳақидаги хабарни рад этганлар, яқинда уни бориб кўрганларини даъво қилганлар.\nБироқ Хитой ҳукумати унинг аҳволи ҳақида ҳеч қандай ахборот тарқатмаган.\nНурмамат Ёсиннинг қамоқхонада жуда ёмон аҳволда сақлангани, қийноқларга солингани ҳақида хабарлар тарқалган.\nНурмамат Ёсин 1974 йилда туғилган.\nУнинг қамалишига Қашғарда нашр этиладиган журналда "Ёввойи каптар" ҳикояси сабаб бўлган.\nБу ҳикоя шоҳ каптарнинг ўғли номидан ёзилган.\nИнсон томонидан қафасга солинган каптар тутқунликда яшашдан кўра ўз жонига қасд қилишни афзал билади.\n"Мана энди ниҳоят мен эркин ўла оламан", дейди каптар.\n"Ёввойи каптар" 2004 йилда ёзилган ва Хитой расмийлари муаллифни "бўлгинчиликни гижгижлаш"да айблаб ҳибсга олганлар.\nНурмамат Ёсин ҳибсга олинган пайтида унинг компютери мусодара қилинган, хабарларга кўра, компютерида шеърлари, ҳикоялари ва тугалланмаган - жами 1600 асари бўлган.\n2005 йилда ёзувчи устидан маҳкама қарори эълон қилинган, Amnesty International ташкилоти Нурмамат Ёсин маҳкамасининг адолатсиз ўтганини таъкидлаган.\nМаҳкама уни 10 йиллик қамоқ жазосига ҳукм этган.\n"Нурмамат Ёсин аввалбошданоқ қамалмаслиги керак эди ва агар тасдиқланадиган бўлса, ёш ёзувчининг ўлими Хитой ҳукумати назаридаги адлия тизими учун шармандали айбловдир", деб айтган Amnesty Internationalнинг Осиё-Тинч Уммони бўйича Директори ўринбосари Кетрин Бабер.\nХитойда маҳкама учоқни гаровга олишга уринган уч уйғурни ўлим жазосига ҳукм этди\nМусулмон уйғурларининг кўҳна ҳовлиларига нима бўлади?Томоша қилиш01:13


Акира Фужимото: Ўзбекистон инсон ҳуқуқлари бўйича миллий стратегияни ҳаётда муваффақиятли жорий этишига ишонаман\nТОКИО, 30 июнь. /«Дунё» АА/. Инсон ҳуқуқлари бўйича Ўзбекистон Республикаси миллий стратегиясининг қабул қилиниши бўйича халқаро экспертлар муносабат билдиришда давом этмоқда.\nЖумладан, Нагоя университетининг Осиё ҳуқуқи бўйича алмашинув маркази (CALE) директори Акира Фужимото «Дунё» АА мухбирига берган интервьюсида мазкур стратегияни ўз вақтида қабул қилинганини таъкидлади.\n— Мен Олий юридик мактаби ва Нагоя университетининг Осиё ҳуқуқи бўйича алмашинув маркази вакилиман. Жорий йилнинг январь ойида Ўзбекистонда бўлдим. Ўзбекистон ёш кадрлар захирасига бой мамлакат эканига гувоҳ бўлдим. Эксперт сифатида мамлакатингизнинг замонавий ривожланишига бағишланган кўплаб тадбир ва анжуманларда қатнашганман.\nМасалан, яқинда Ўзбекистон Республикаси Олий Мажлиси, Ташқи ишлар вазирлиги, Инсон ҳуқуқлари бўйича Миллий марказ ва БМТнинг Ўзбекистондаги доимий ваколатхонаси томонидан ташкил этилган «БМТнинг 75 йиллиги: келажакка назар” мавзусидаги онлайн халқаро форумида иштирок этдим.\nЭнг аввало Ўзбекистонда инсон ҳуқуқларини ҳимоя қилишнинг тадрижий ривожланаётганига тўхталмоқчиман. Нагоя университетининг Осиё ҳуқуқи бўйича алмашинув маркази сўнгги тўрт йилда мамлакатнинг замонавий тараққиёти, инсон ҳуқуқлари ва озодлигини таъминлаш борасидаги саъй-ҳаракатларини диққат билан кузатди ва бу борада катта ютуқларга эришилганини эътироф этади.\nЎзбекистонда Инсон ҳуқуқлари бўйича миллий стратегиянинг қабул қилинганини олқишлайман. Чунки, унда кўплаб муҳим муаммолар — гендер тенглиги, ишчилар ҳуқуқларини таъминлаш, озодликдан маҳрум этилган шахслар ҳуқуқларини ҳимоя қилиш, одил судловга эришиш каби масалалар белгиланган.\nУниверситет профессори ва ёшлар билан ишлаш бўйича катта тажрибага эга инсон сифатида мамлакат раҳбарияти томонидан ёшлар ҳуқуқларини таъминлаш ва ҳимоя қилиш бўйича белгиланган вазифаларни ҳам алоҳида қайд этишни истардим.\nБизнинг Таълим ва илмий тадқиқот марказимиз Ўзбекистон инсон ҳуқуқларига оид таълим тизимининг ўқув юртларида оммалаштиришга қаратилаётган эътиборни ҳам қайд этади. Бу маҳаллий амалиётчи ва ўқитувчилардан катта куч, билим, ғайрат ва меҳнат талаб этадиган вазифа.\nИшончим комилки, Инсон ҳуқуқлари бўйича Ўзбекистон Республикаси миллий стратегияси муваффақиятли ҳаётга татбиқ этилади. Келгусида биз инсон ҳуқуқлари бўйича маданиятни шакллантиришни ҳамкорликда қўллаб-қувватлашимиз даркор.\nТошкентда Марказий Осиё мамлакатларида д...\nТошкентда Марказий Осиё мамлакатларида диний эркинлик масалалари бўйича минтақавий видеоко...\nЎзбекистонда ҳар бир ҳудудда Ёшлар техн...\nЎзбекистон Республикаси Вазирлар Маҳкамасининг «Республика ҳудудларида Ёшлар технопарклар...\nНидерландиядаги яна бир ватандош “Олтин ...\nЎзбекистон Республикасининг Бенилюкс мамлакатларидаги элчихонаси вакиллари Нидерландиянинг...